ועדת הכנסת, כנסת 20, פרוטוקול מספר 351, 2018-05-07 10:30

מכלוף מיקי זוהר: שלום לכולם.

מכלוף מיקי זוהר: אני מתכבד לפתוח את ועדת הכנסת.

מכלוף מיקי זוהר: נתחיל בנושא הראשון על סדר היום: המלצות הוועדה הציבורית לקביעת שכר ותשלומים אחרים לחברי כנסת ונושאים נוספים.

מכלוף מיקי זוהר: נתחיל במימון יועץ פרלמנטרי רביעי ליושב-ראש הקואליציה ומרכז סיעות האופוזיציה.

מכלוף מיקי זוהר: המלצת הוועדה היא לא לאשר עוזר נוסף למרכז האופוזיציה וליושב-ראש הקואליציה מתוך הנחה שאין להם צורך בכך.

מכלוף מיקי זוהר: מה ההסבר?

מכלוף מיקי זוהר: ארבל, בבקשה.

ארבל אסטרחן: יש המלצה של הוועדה הציבורית שמונחת לפניכם וגם הונחה על שולחן הכנסת בעניין בקשה למימון יועץ פרלמנטרי רביעי ליושב-ראש הקואליציה ולמרכז סיעות האופוזיציה כמו שמקבלים היום יושבי ראש ועדות – יש להם ארבעה יועצים ולא שלושה כמו ליתר חברי הכנסת.

ארבל אסטרחן: כמו שאמר יושב-ראש הוועדה, הוועדה הגישה המלצה שדוחה את הבקשה הזאת - -

מכלוף מיקי זוהר: ואני ביקשתי דיון מחודש.

ארבל אסטרחן: היו כל מיני הליכים לא פורמליים בעניין הזה קודם.

ארבל אסטרחן: ההליך הפורמלי היה שיושב-ראש ועדת הכנסת הציג לוועדה הציבורית כמה הסברים.

ארבל אסטרחן: העיקרון היה ששני נושאי התפקידים האלה, יש להם שפע של תפקידים ועיסוקים בכנסת מעבר למה שיש לכל חבר כנסת מהשורה: גם מעצם העובדה שהם יושבי ראש סיעה, ויש להם עיסוקים רבים שקשורים לניהול הסיעה, גם העובדה שהם נמצאים בקשר עם סיעות נוספות – כל סיעות האופוזיציה, כל סיעות הקואליציה, ובוודאי יושב-ראש הקואליציה שיש לו קשרים עם ועדת השרים, עם שרי הממשלה וכל מה שקשור לוועדת שרים, כל ענייני התקציב וההסדרים.

ארבל אסטרחן: אתם מכירים את הדברים האלה – פעילויות רבות.

פנינה תמנו: כיום יש לו שלושה.

ארבל אסטרחן: שלושה כמו ליתר חברי הכנסת.

ארבל אסטרחן: מי שיש לו ארבעה היום זה יושבי ראש ועדות וגם יושב-ראש הכנסת לשעבר, קדנציה אחת אחרי שהוא היה יושב-ראש הכנסת, אם הוא חוזר להיות חבר כנסת מהשורה גם יש לו עוזר רביעי.

ארבל אסטרחן: הוועדה הציבורית אמרה שהיא מכירה בכך שיש להם מטלות רבות, אבל היא כותבת שעיקר המטלות נוספות נובע מצורכי הסיעה - -

מכלוף מיקי זוהר: מכיוון שהם חברי כנסת מכהנים.

ארבל אסטרחן: - - ולא מהתפקיד של חבר כנסת, לכן מן הראוי שהסיעה או המפלגה יממנו את זה.

ארבל אסטרחן: הוועדה מציינת שלסיעות יש תפקיד משמעותי לעובדים, ושהדבר יהווה פריצה של העיקרון שלחברי הכנסת יש שלושה עוזרים – אגב, המספר רק לאחרונה - - - אלה הנימוקים.

יואל חסון: תסבירי מה הנוהל עכשיו.

יואל חסון: למעשה, החלטה שלנו עכשיו היא החלטה סופית?

ארבל אסטרחן: לא.

ארבל אסטרחן: אנחנו עכשיו בשלב של המלצה ראשונה של הוועדה הציבורית.

ארבל אסטרחן: ועדת הכנסת יכולה לקבל או לדחות.

ארבל אסטרחן: אם ועדת הכנסת דוחה היא כותבת מכתב לוועדה הציבורית – דחינו כי כך וכך, ועכשיו - - -

מכלוף מיקי זוהר: זה לא היה הדיון השני כבר?

ארבל אסטרחן: לא.

ארבל אסטרחן: הוועדה הציבורית מגישה המלצה נוספת.

ארבל אסטרחן: כאשר מוגשת ההמלצה הנוספת ועדת הכנסת יכולה להחליט מה שהיא רוצה.

יואל חסון: תוך כמה זמן היא צריכה להגיש את ההמלצה?

מכלוף מיקי זוהר: חבר הכנסת ביטן, בבקשה.

דוד ביטן: כשהייתי יושב-ראש קואליציה - -

מכלוף מיקי זוהר: ויושב-ראש ועדת כנסת.

דוד ביטן: - - במשך שנתיים, אני יכול לומר שהוועדה הציבורית טועה בגדול במסקנות שלה ובנימוקים שלה כיוון שבפועל לכל חבר כנסת מגיע שלושה יועצים.

דוד ביטן: בגלל שליושב-ראש הקואליציה וגם למרכז האופוזיציה – אבל יותר ליושב-ראש הקואליציה – יש המון עניינים להתעסק בהם יוצא שהעוזרים שהכנסת נותנת לו לצורך העבודה הפרלמנטרית שלו – כי הוא גם חבר כנסת – הם לא מסוגלים לתת מענה ליושב-ראש הקואליציה או למרכז האופוזיציה בעבודה הזאת.

דוד ביטן: אז יוצא שהם בעצם נפגעים.

דוד ביטן: אין שוויון ביניהם לבין חברי הכנסת האחרים - -

מכלוף מיקי זוהר: מסכים.

דוד ביטן: - - ולכן צריך לסייע להם בעוזר נוסף בגלל המטלות.

דוד ביטן: הטענה השנייה של הוועדה שמתייחסת לתקציב של הסיעות – הם פשוט לא מכירים את העובדות.

דוד ביטן: זה לא שהתקציב ניתן לסיעות בנוסף לתקציב שכל הסיעות בכנסת מקבלות, אלא כל סיעה מהתקציב הזה נותנת חלק מזה לצורך תקצוב הסיעות בכנסת.

דוד ביטן: אבל השיטה היא שעושים את זה דרך הכנסת.

דוד ביטן: אבל זה על חשבון המפלגות - -

ארבל אסטרחן: זה לא על חשבון המפלגות.

דוד ביטן: זה על חשבון המפלגות.

ארבל אסטרחן: זה לא על חשבון המפלגות.

ארבל אסטרחן: זה תקציב נוסף.

דוד ביטן: זה על חשבון המפלגות, ודאי.

ארבל אסטרחן: זה תקציב - - - הסיעות בכנסת.

דוד ביטן: מהמסגרת הכללית של הכסף.

דוד ביטן: ודאי.

ארבל אסטרחן: לא במסגרת מימון המפלגות.

דוד ביטן: זה במסגרת הכללית של הכסף.

יואל חסון: כשיש חריגות זה כן מגיע - -

דוד אמסלם: אני אסביר את מה שדוד אומר.

דוד ביטן: למשל, תקציב סיעת הליכוד.

דוד ביטן: הרי לסיעת הליכוד יש המון גם בגלל שהיא מרכזת את הקואליציה בתחום הזה.

דוד ביטן: אז יש הרבה מאוד עובדים בסיעת הליכוד כדי לרכז את כל פעילות הקואליציה בהצבעות וכל הדברים האלה.

דוד ביטן: אז עכשיו בגלל שהוא עושה תפקיד נוסף והרבה תפקידים נוספים, והוא נפגע מעצם העובדה שהיועצים שהכנסת נותנת לו עושים עבודה אחרת ולא בשבילו כחבר כנסת, רוצים עכשיו שסיעת הליכוד תממן גם את זה.

דוד ביטן: לכן הבסיס של הנימוקים הוא לא נכון, וצריכים לתת עוד עוזר אחד לשני היושבי ראש האלה כדי שיעשו את העבודה גם שלהם כחברי כנסת וגם העבודה - - -

מכלוף מיקי זוהר: תודה.

מכלוף מיקי זוהר: חבר הכנסת דודי אמסלם, יושב-ראש הקואליציה.

דוד אמסלם: אני רוצה להתחבר למה שדוד אמר.

דוד אמסלם: הייתי בוועדת הפנים, והיום אני יושב-ראש הקואליציה, ואני יודע להשוות בין התפקידים.

דוד אמסלם: יושב-ראש הקואליציה זה לא תפקיד ליכודי.

דוד אמסלם: אם אין יושב-ראש קואליציה אין כנסת.

דוד אמסלם: צריך להבין את זה.

דוד אמסלם: כמו יושב-ראש האופוזיציה.

דוד אמסלם: זה לא איזה תפקיד סתם שקראנו לו בשם.

דוד אמסלם: יש לו, מה שנקרא, סט שקשור רק אליו.

דוד אמסלם: למה?

דוד אמסלם: בגלל שמישהו הבין שבלי קואליציה ובלי אופוזיציה אין כנסת.

דוד אמסלם: יש אולי מקסימום איזה ברדק.

דוד אמסלם: לכן צריך קודם כול להבין את המהות.

דוד אמסלם: יושב-ראש הקואליציה ומרכז האופוזיציה זה תפקיד הרבה יותר אחראי ודורש יותר מאמץ מכל יושב-ראש ועדה.

דוד אמסלם: אני הייתי שם.

דוד אמסלם: שנית, מה שדוד אמר, זה במהות.

דוד אמסלם: הסיעות בכנסת מקבלות תקציב לפי חברי הכנסת.

דוד אמסלם: אם אנחנו 30 מנדטים באופוזיציה אנחנו מקבלים אותו תקציב.

דוד אמסלם: אנחנו לא - - - יושב-ראש קואליציה.

דוד אמסלם: אין לנו.

דוד אמסלם: מה זה קשור?

דוד אמסלם: יושב-ראש הקואליציה זה תפקיד שצריך להיות מעוגן בתקנון של הכנסת עם סמכויות.

דוד אמסלם: אולי צריך עוד שני עוזרים, לשכה גדולה.

דוד אמסלם: זה תפקיד בדיוק כמו שיש יושב-ראש כנסת.

דוד אמסלם: זה לא תפקיד של כבוד.

דוד אמסלם: זה לא חניך תורן לסדר את החבר'ה.

דוד אמסלם: אם הוא לא בא לפה אין יום כנסת היום.

דוד אמסלם: אם אני ויואל לא יושבים פה עכשיו אין דיונים בכנסת – הולכים.

דוד אמסלם: כל אחד עושה מה שהוא רוצה ונהיה בלגן שלם.

דוד אמסלם: לכן הם בכלל לא מבינים את המהות של התפקיד.

דוד אמסלם: זה תפקיד שקודחים לך מהבוקר עד הערב.

דוד אמסלם: דרך אגב, העוזרים שלי מתעסקים רק בזה; לא מתעסקים לא עם פניות ציבור, לא עם פעילות שלי – כלום.

דוד אמסלם: רק עם הדבר הזה.

דוד אמסלם: הכול נשאב לשם.

דוד אמסלם: לכן אישית אני חושב שלפני שהם קובעים שיבינו מה זה התפקיד.

דוד אמסלם: להערכתי, יש אנשים שלא מבינים על מה מדובר ומקבלים החלטות.

מכלוף מיקי זוהר: תודה לך.

מכלוף מיקי זוהר: חבר הכנסת יואל חסון, רוצה לומר משהו?

יואל חסון: תודה, אדוני היושב-ראש.

יואל חסון: קודם כול ברמה האישית אני לא מתכוון להצביע מכיוון שזה נוגע אישית אליי ועבורי, ולכן אני לא אצביע.

קריאה: מה דעתך?

יואל חסון: אדוני היושב-ראש, קודם כול אני אגיד שברמה האישית אני לא מתכוון להצביע מכיוון שזה נוגע אישית אליי ועבורי ולכן אני לא מתכוון להצביע.

דוד אמסלם: אני מתקזז איתו.

מכלוף מיקי זוהר: אתה ודודי מקוזזים בהצבעה הזאת.

יואל חסון: אני הייתי יושב-ראש קואליציה, אבל מרכז אופוזיציה לא הייתי, והעומס שיש על מרכז האופוזיציה הוא משמעותי וגדול עם לחצים אין-סופיים, והוא דורש סיוע רב מאוד.

יואל חסון: המציאות היא שגם צוות הסיעה וגם היועצים הנוכחיים נותנים את העזרה הנדרשת.

יואל חסון: אבל יש פה שני דברים שמפריעים לי בתהליך: קודם כול מצד הוועדה מפריעה לי ההכוונה לכיוון תקציב הסיעות והמפלגות.

יואל חסון: בגלל צורך גדול של כוח אדם המפלגות חורגות כי תקציב הסיעה לא מספיק.

יואל חסון: לכן המפלגות מממנות, למעשה, את הסיעה, שזה דבר שלדעתי לא צריך לעשות, וצריך להיות לזה פתרון.

יואל חסון: פה הוועדה מפספסת.

יואל חסון: מצד שני אני חייב לומר שאני לא מבין את התהליך.

יואל חסון: אני לא מבין למה הגענו לתהליך שאנחנו צריכים לקבל חוות דעת שלילית מהוועדה ולהגיע לתהליך הזה.

מכלוף מיקי זוהר: צריך לשאול את חברי הוועדה.

יואל חסון: יכול להיות.

יואל חסון: אני, לדוגמה, לא זומנתי לוועדה.

יואל חסון: יכול להיות שאם הייתי מופיע בפני הוועדה הייתי יכול להסביר להם דברים.

מכלוף מיקי זוהר: אני יכול לספר לך שהייתה לי איתם שיחה, ואני חושב שעשיתי את המקסימום לשכנע אותם.

איילת נחמיאס ורבין: אני מצטערת שהם לא פה.

מכלוף מיקי זוהר: עשיתי ממש את המקסימום לשכנע אותם.

איילת נחמיאס ורבין: חבר הכנסת זוהר, למה פרופ' חיים לוי ממעט להופיע בפני ועדת הכנסת?

מכלוף מיקי זוהר: אינני יודע למה.

איילת נחמיאס ורבין: אני אומרת את זה בשיא הרצינות.

איילת נחמיאס ורבין: אני זוכרת פעם אחת או פעמיים - -

מכלוף מיקי זוהר: חברים, הוועדה הזאת עשתה עבודה – כמה זמן כבר?

ארבל אסטרחן: מתי היא קמה?

ארבל אסטרחן: בתחילת 2014.

מכלוף מיקי זוהר: היא עשתה עבודה מאוד מעניינת.

מכלוף מיקי זוהר: בימים הקרובים הדברים, כנראה, הולכים להשתנות כי כבר ביום ראשון הקרוב תונח הצעת חוק שלי בוועדת שרים לעניינים חקיקה שתקבע ששכר חברי הכנסת לא יהיה יותר בידיה של הכנסת, אלא מחוץ לכנסת בידיים אחרות של ועדה אחרת.

מכלוף מיקי זוהר: אגב, אנחנו בכנסת לא נמנה אותה.

דוד ביטן: זה לא משפיע על היועצים.

איילת נחמיאס ורבין: יכול להיות שהוועדה הזאת תהיה אחראית על הנושא של התנאים הנלווים.

דוד ביטן: - - - לוועדת היגוי.

מכלוף מיקי זוהר: התנאים הנלווים עדיין יישארו כאן.

מכלוף מיקי זוהר: בנושא התנאים הנלווים יכול להיות שנלך למהלך של נוהל אחר לקביעת התנאים הנלווים של חברי הכנסת.

מכלוף מיקי זוהר: לעניות דעתי, ואני אומר בצורה הכי כנה – זה לא צלח עם הוועדה הזאת.

מכלוף מיקי זוהר: ככה אני מרגיש.

מכלוף מיקי זוהר: באיזשהו מקום הם היו מנותקים מהצרכים האמיתיים של הכנסת, אולי גם הלחץ התקשורתי והציבורי קצת השפיע על ההחלטות שלהם.

מכלוף מיקי זוהר: אני אומר אולי, אני לא רוצה, חלילה, לשפוט אותם.

מכלוף מיקי זוהר: אבל זה לא צלח איתם.

מכלוף מיקי זוהר: לכן יכול להיות שהגיעה העת לעשות שינוי, ואני אעשה את השינוי הזה.

מכלוף מיקי זוהר: חברת הכנסת ורבין, בבקשה.

איילת נחמיאס ורבין: אני אגיד משהו בעניין הזה.

איילת נחמיאס ורבין: אולי אני אגיד עמדה לא פופולרית - -

יואל חסון: למרות שלא סיימתי.

מכלוף מיקי זוהר: אחרי חברת הכנסת ורבין, חברת הכנסת פנינה תמנו שאטה, שהיום היא חברה רשמית בוועדת הכנסת.

מכלוף מיקי זוהר: אנחנו מאחלים לך בהצלחה רבה.

פנינה תמנו: תודה.

יואל חסון: כמו שאמרתי, לי מאוד מפריע התהליך והדרך שזה נעשה כרגע.

יואל חסון: חשוב לי מאוד שבתהליך מול הוועדה אני אופיע בפני הוועדה.

מכלוף מיקי זוהר: אתה מוזמן.

מכלוף מיקי זוהר: תדבר עם ארבל.

יואל חסון: - - - בצורה יותר חלקה ויותר הגיונית.

יואל חסון: אני אגיד דבר נוסף – אם הדבר הזה יאושר בסיעת המחנה הציוני נעשה הערכת כוח אדם מחודשת ויכול להיות שבעקבות תוספת התקן הזה – אם תאושר – נקצץ תקן בסיעה, וכך נחסוך כספי ציבור.

מכלוף מיקי זוהר: או אה.

קריאה: יפה.

דוד ביטן: תמיד "כן" ו"לא".

דוד ביטן: אז אין טעם לאשר למרכז האופוזיציה בעצם.

דוד ביטן: נאשר רק אחרי שהם יעשו את הבדיקה הפנימית.

יואל חסון: אתה יכול לא לאשר.

דוד ביטן: רק כשתעשו את הבדיקה הפנימית נאשר לכם.

יואל חסון: מאה אחוז.

יואל חסון: אתה יכול.

מכלוף מיקי זוהר: חברת הכנסת נחמיאס, בבקשה.

איילת נחמיאס ורבין: אני רוצה להגיד משהו בהמשך לדברים של יואל חסון וגם בהמשך לדברים שלך.

איילת נחמיאס ורבין: לדעתי, מערכת היחסים עם הוועדה הציבורית – ככל שצריכה להיות מערכת כזאת – היא יחסים של פידבקים.

איילת נחמיאס ורבין: היא מערכת יחסים שמשהו השתבש בה.

איילת נחמיאס ורבין: אני אומרת את זה בצער רב משום שאני מכירה לפחות שני שלישים מחברי הוועדה, וזה בסך הכול שלושה.

איילת נחמיאס ורבין: אלה אנשים מאוד רציניים ומאוד אחראיים - -

מכלוף מיקי זוהר: לא טענתי אחרת.

איילת נחמיאס ורבין: אני לא מגיבה לדברים שלך, אני אומרת את הדברים שלי.

איילת נחמיאס ורבין: אמרתי גם בעבר לחבר הכנסת דוד ביטן כשהוא היה יושב-ראש ועדת הכנסת ויושב-ראש קואליציה, שאסור לנו לייצר דה-לגיטימציה לוועדה הזאת.

איילת נחמיאס ורבין: במכוון או לא במכוון עשו דה-לגיטימציה לוועדה הזאת, וזה דבר שאסור לעשותו.

איילת נחמיאס ורבין: כתוצאה מכך השתבשה מערכת היחסים בין הוועדה לבין הכנסת.

איילת נחמיאס ורבין: למשל, עניינית בדיון הזה אני לא חושבת שזה דבר מופרך מה שמובא לשולחן שלנו.

איילת נחמיאס ורבין: אבל אני חשה שהוועדה – אני לא יודעת אם היא מיהרה או לא מיהרה, אבל בעיניי מאוד מטריד שהם לא פגשו את יואל חסון כדי לשמוע ממנו מה המשימות שמונחות על שולחנו שבגינן הוא צריך יועץ פרלמנטרי רביעי או כל מרכז קואליציה בעבר, בהווה, בעתיד – זה בכלל לא משנה.

איילת נחמיאס ורבין: בשורה התחתונה מערכת היחסים השתבשה עד כדי כך שפרופ' חיים לוי לא נמצא פה היום כדי להסביר לנו למה הוא חושב שלא צריך יועץ פרלמנטרי נוסף.

איילת נחמיאס ורבין: יכול להיות שהיינו משתכנעים.

איילת נחמיאס ורבין: יכול להיות שיושב-ראש הקואליציה היה משתכנע מהטיעונים שלהם.

איילת נחמיאס ורבין: במסגרת מה שאתה עושה עכשיו, החוק שאתה מניח, אסור לשפוך את התינוק עם המים.

איילת נחמיאס ורבין: אני מברכת על הצעת החוק שאתה מתכוון להניח שתוציא את קביעת השכר מידינו.

איילת נחמיאס ורבין: אבל פה אני רוצה לבקש ממך לעשות משהו אחר, ויכול להיות שצריך לבקש את זה גם מחבר הכנסת אמסלם ומחבר הכנסת חסון בלי קשר למה שיואל אמר.

איילת נחמיאס ורבין: אני מבקשת שאנחנו לא נקבע החלטה בניגוד להמלצת הוועדה הציבורית.

איילת נחמיאס ורבין: אני רוצה שנלך לעוד מהלך - -

מכלוף מיקי זוהר: זה מה שאנחנו עושים עכשיו.

מכלוף מיקי זוהר: אנחנו לא מאשרים את החלטת הוועדה, וזה אומר שזה חוזר אליהם לדיון מחודש.

פנינה תמנו: אז לא הבנתי.

פנינה תמנו: אז לצורך מה זה הגיע לוועדה אם אנחנו לא מאשרים?

מכלוף מיקי זוהר: זאת המלצה.

קריאות: - - -

איילת נחמיאס ורבין: זה הולך לעוד מהלך.

מכלוף מיקי זוהר: לעוד דיון איתם.

איילת נחמיאס ורבין: זה נראה לי בסדר.

מכלוף מיקי זוהר: בסדר גמור.

מכלוף מיקי זוהר: זה ההליך בחוק.

מכלוף מיקי זוהר: חברים, אמרנו שהצעת החוק שהנחתי היום ותבוא לוועדת שרים לענייני חקיקה מטפלת בשכר ולא בתנאים הנלווים.

מכלוף מיקי זוהר: לכן מה שנוכל לעשות במסגרת הדיונים בוועדות על הצעת החוק שלי בעניין שכר חברי הכנסת נוכל במהלך הדיונים בוועדות לקבוע היכן, איך וכיצד יתנהלו העניינים של התנאים הנלווים של חברי הכנסת.

מכלוף מיקי זוהר: עמדתי היא שזה צריך לחזור לוועדת הכנסת בלי ועדות.

יואל חסון: בוא נכנס את הוועדה - - -

מכלוף מיקי זוהר: למה אני חושב ככה?

מכלוף מיקי זוהר: כי בסופו של דבר זה הליך מיותר.

מכלוף מיקי זוהר: תראו מה קורה – בסוף אנחנו עושים מה שאנחנו מבינים, ובאיזשהו מקום מבזים ומתבזים.

מכלוף מיקי זוהר: אחד הדברים הבסיסיים שחרתי על דגלי כיושב-ראש ועדת הכנסת זה להחזיר את כבוד הכנסת.

מכלוף מיקי זוהר: כי בעיניי, ההידרדרות של הכנסת בשנים האחרונות הגיעה לתהום מאוד נמוכה, והגיעה הזאת שנחזיר את הכבוד לכנסת.

מכלוף מיקי זוהר: חלק מהמעשים שאני עושה זה בשביל לייצר את המצב הזה.

מכלוף מיקי זוהר: חברת הכנסת פנינה תמנו שאטה, בבקשה.

פנינה תמנו: אני מצטרפת לדבריה של חברת הכנסת ורבין בעניין הוועדה.

פנינה תמנו: באופן אישי הייתי רוצה לשמוע ולדעת איך הם הגיעו למסקנות.

פנינה תמנו: להבדיל ממך אני לא חושבת שצריך להחזיר את זה לוועדה.

פנינה תמנו: יש משמעות לוועדה ציבורית, יש משמעות להליך מבחינה ציבורית של חשיבה והיגיון.

פנינה תמנו: הבית הזה אולי משקף יותר מהכול את האבסורד.

פנינה תמנו: קודם הייתי בדיון על עוני בקרב האזרחים הוותיקים, ואנחנו באים לפה ואז אני שומעת את הדברים של חבריי מהקואליציה שאומרים כמה קשה להיות יושב-ראש קואליציה וכמה קשה בלי עוזר נוסף, ושזה בכלל לא תפקיד של כבוד.

פנינה תמנו: על מי אנחנו עובדים?

פנינה תמנו: זה תפקיד של כבוד, ובסופו של דבר עם כל הקושי שבדבר, אנשים מתחרים על התפקיד הזה.

פנינה תמנו: נזכור גם שלתפקיד יושב-ראש הקואליציה - -

יואל חסון: חבר כנסת זה תפקיד כבוד?

מכלוף מיקי זוהר: היום כבר לא.

מכלוף מיקי זוהר: פעם.

פנינה תמנו: גם.

פנינה תמנו: בואו לא נתמסכן.

מכלוף מיקי זוהר: פעם כן.

מכלוף מיקי זוהר: היום כבר לא.

פנינה תמנו: הרבה מאוד אנשים חושבים שזה תפקיד כבוד, ומי שחושב אחרת שלא יהיה פה.

מכלוף מיקי זוהר: לא, להפך – אנחנו רוצים להחזיר את הכבוד לכנסת.

מכלוף מיקי זוהר: זאת המטרה שלנו.

פנינה תמנו: בואו נזכור שלתפקידים האלה נלוות גם הטבות.

פנינה תמנו: מה ההטבות?

פנינה תמנו: שגם אם יש לך חקיקה אישית שלך אז אתה לא עומד בתור כמו חבר כנסת מהמניין, והרבה דברים הם - - - אז לומר שצריך עוד יועץ וכמה זה קשה, בעיניי, זה משהו בלתי סביר בעליל, ומעיד על הניתוק שלנו.

מכלוף מיקי זוהר: אוקיי.

מכלוף מיקי זוהר: חברת הכנסת תמנו שאטה ממשיכה את דרכה של יש עתיד בפופוליזם הזול.

מכלוף מיקי זוהר: זה בסדר גמור.

פנינה תמנו: חבל מאוד שזה מה שאתה בוחר לומר בישיבה הראשונה שאני משתתפת בה - -

מכלוף מיקי זוהר: לא משנה.

מכלוף מיקי זוהר: חשבתי שתביאי רוח חדשה, אבל הרוח שהבאת היא אותה רוח.

מכלוף מיקי זוהר: צר לי.

פנינה תמנו: - - לפני שתהית על אופיי וקנקני.

פנינה תמנו: נראה לי שאתה פופוליסט אם זה מה שאתה בוחר לומר עליי בדיון הראשון.

מכלוף מיקי זוהר: אנחנו חרתנו על דגלנו בוועדת הכנסת שאני עומד בראשה שפה אין יפות נפש - -

פנינה תמנו: חבר הכנסת מיקי מכלוף - - -

מכלוף מיקי זוהר: - - אנחנו אומרים הכול על השולחן, ומי ששופט זה הציבור בבית, לא אף אחד אחר.

איילת נחמיאס ורבין: מיקי, זה לא יפה.

פנינה תמנו: הוא - - -

קריאות: - - -

מכלוף מיקי זוהר: לא צריך בכלל חברי כנסת.

מכלוף מיקי זוהר: לא צריך עוזרים, לא צריך כלום.

פנינה תמנו: אדוני היושב-ראש, אני בטוחה שלא התכוונת.

פנינה תמנו: אתה צריך לתת צ'אנס ולא לחשוב שאנשים הם עלה תאנה.

מכלוף מיקי זוהר: אבל זה מה שאת עושה בינתיים.

פנינה תמנו: - - -

מכלוף מיקי זוהר: בסדר גמור.

מכלוף מיקי זוהר: מעריך את זה מאוד.

מכלוף מיקי זוהר: אני רוצה לעבור להצבעה בעניין הזה.

מכלוף מיקי זוהר: מי בעד דחיית המלצות הוועדה הציבורית והחזרתן לדיון מחדש בוועדה הציבורית בעניין עוזר נוסף ליושב-ראש הקואליציה ולמרכז האופוזיציה?

מכלוף מיקי זוהר: בעד דחיית ההמלצה – רוב

מכלוף מיקי זוהר: נמנעים – 1

מכלוף מיקי זוהר: בעד – רוב, נגד- 1, נמנע- 1.

מכלוף מיקי זוהר: ההחלטה לדחות את המלצת הוועדה התקבלה.

אחמד טיבי: אני נמנע.

מכלוף מיקי זוהר: אני מבטיח לך, טיבי, שההחלטה הייתה מקצועית ועניינית.

מכלוף מיקי זוהר: אנחנו עוברים לנושא הבא – נושא חשוב ובוער שעמד לפתחי כבר מיום תחילת כהונתי.

מכלוף מיקי זוהר: עסקתי בו לא מעט.

מכלוף מיקי זוהר: היום אני די בקי בנושא.

מכלוף מיקי זוהר: אני מקווה שההחלטה היום תהיה טובה: העסקת נהגים לחברי כנסת מוגבלים בניידות וחברי כנסת מאובטחים.

מכלוף מיקי זוהר: בקצרה, לפני שהיועצת המשפטית תאמר את דברה.

מכלוף מיקי זוהר: הרעיון הוא שיש חברי כנסת שזקוקים לנהג נוסף מסיבות מיוחדות: או חלילה מנכות או חלילה ממצב שיש איום ביטחוני על חייהם.

מכלוף מיקי זוהר: לכן אנחנו רוצים לתת להם עוזר נוסף גם לפי תקנון הכנסת שמאפשר למנכ"ל לאשר עוזר נוסף.

מכלוף מיקי זוהר: העניין הוא שהעובדים הללו כיום נחשבים לעובדי כנסת.

מכלוף מיקי זוהר: לכן יש ויכוח בין הנהגים לבין מנכ"ל הכנסת בעניין הזה שאותו אנחנו מנסים לפתור.

מכלוף מיקי זוהר: אנחנו רוצים לבדוק מה הדרך הנכונה ביותר גם מבחינת עקרונות דיני העבודה, גם מבחינת עקרונות הכנסת כדי להעסיק את אותם נהגים.

פנינה תמנו: וגם עקרונות אנושיים.

מכלוף מיקי זוהר: גם מעל הכול.

מכלוף מיקי זוהר: את עמדתי אני יכול לומר אם תרצו לשמוע אותה אחרי שהיועצת המשפטית תאמר את דברה.

מכלוף מיקי זוהר: משם ננסה להתקדם.

מכלוף מיקי זוהר: בבקשה, גברתי היועצת המשפטית.

ארבל אסטרחן: מונחת לפניכם המלצה של הוועדה הציבורית שהמליצה - -

קריאה: המליצה בעד, לשם שינוי.

מכלוף מיקי זוהר: המליצה בעד?

ארבל אסטרחן: יושב ראש הוועדה המליץ על עניינים רבים שהגיעו לגביהם בקשות של חברי כנסת.

ארבל אסטרחן: לפי המצב הקיים היום, יש שני סוגים של חברי כנסת שיכולים להסתייע בנהג בקשר לפעילות שלהם בכנסת:

ארבל אסטרחן: סוג אחד הוא חברי כנסת שמוגבלים בניידות.

ארבל אסטרחן: החלטת שכר חברי הכנסת קובעת ש"הכנסת תממן התאמות ושירותים שנדרשים מתוך מילוי תפקידו של חבר כנסת המוגבל בניידות - - - ניידות".

ארבל אסטרחן: זה באמת חברי כנסת שיש להם נכות משמעותית.

ארבל אסטרחן: בהקשר הזה ההחלטה קובעת שמנכ"ל הכנסת רשאי לאשר העסקת עובד אחד שיסייע לחבר כנסת בקשר למוגבלותו; במקרים חריגים ומטעמים מיוחדים עובד אחד נוסף; ולעניין דרך ההעסקה קובעת ההחלטה שעובדים כאמור יועסקו על-ידי הכנסת בהסכמה של חבר הכנסת או על-ידי חבר הכנסת, כפי שיחליט המנהל הכללי של הכנסת והיקף המשרה שיחליט.

ארבל אסטרחן: אם אותו עובד יועסק על-ידי חבר הכנסת הוא יועסק בתנאים של היועצים הפרלמנטריים.

ארבל אסטרחן: כלומר מנכ"ל הכנסת יכול לאשר לחבר כנסת מוגבל בניידות העסקה - -

יואב בן צור: מעבר ליועצים הרגילים.

ארבל אסטרחן: מעבר ליועצים הרגילים.

ארבל אסטרחן: הכוונה לעובד שיסייע לו בקשר למוגבלותו בין אם הוא עובד כנסת או עובד של חבר הכנסת בתנאים של היועצים הפרלמנטריים.

ארבל אסטרחן: סוג נוסף של חברי כנסת שזכאים לסיוע כזה, לנהגים, הם חברי הכנסת המאובטחים.

ארבל אסטרחן: כאשר הכנסת מקבלת הנחיה מגורמי הביטחון שחבר הכנסת צריך להיות מאובטח הדבר הזה בדרך כלל כולל נהג ובמקרה כזה גם כן הכנסת מעסיקה נהג עבור אותם חברי כנסת.

ארבל אסטרחן: אלה לא חברי כנסת רבים.

ארבל אסטרחן: יש יושב-ראש הכנסת ויושב-ראש האופוזיציה שהם סמלי שלטון, והם תמיד מאובטחים, וחברי כנסת נוספים לפי הצורך אם מגיעות דרישות מגורמי הביטחון ולתקופה שהדבר ניתן.

ארבל אסטרחן: אותם נהגים מועסקים היום כעובדי כנסת במשרות אמון ולא כעובדי כנסת קבועים.

ארבל אסטרחן: מנכ"ל הכנסת פנה לוועדה הציבורית והציג בפניה את המצב שקיים היום, וביקש את המלצתה לכך שאותם נהגים לא יהיו עובדי כנסת, אלא יהיו עובדים של חברי הכנסת בצורת ההעסקה שמוכרת לכם בגלל שחברי הכנסת הם אלה שבוחרים את הנהגים, מנחים אותם בעבודה שלהם.

ארבל אסטרחן: ההמלצה היא, כאמור, לשנות את תנאי ההעסקה של אותם עובדים כך שיהיו עובדים של חברי הכנסת.

ארבל אסטרחן: לאור העובדה שהוא דומה באופן מסוים ליועצים הפרלמנטריים מדובר באנשים שחברי הכנסת הם אלה שבוחרים אותם ומחליטים על תקופת ההעסקה, על סיום ההעסקה, מה הם יעשו, מתי הם יעשו, איפה הם יעשו, ולכן לא מתאים שהם יהיו עובדי כנסת.

מכלוף מיקי זוהר: שאלה.

מכלוף מיקי זוהר: נניח מחר בבוקר נהג של אחד מחברי הכנסת לא מתעורר בזמן לעבודה, וחבר הכנסת החליט שהוא אינו מעוניין בהעסקתו יותר.

מכלוף מיקי זוהר: הוא אינו רשאי לפטר אותו.

מכלוף מיקי זוהר: הוא רק רשאי להודיע למנכ"ל הכנסת שהוא לא מעוניין בשירותיו, ומנכ"ל הכנסת צריך להתחיל הליך של שימוע מסודר בהתאם לחוקי דיני העבודה, ורק אז בתום התהליך אם וכאשר תימצא לנכון האפשרות לשחרר אותו מעבודתו יהיה רשאי מנכ"ל הכנסת לשחרר אותו מעבודתו.

ארבל אסטרחן: - - - הליך פיטורים מסודר.

מכלוף מיקי זוהר: אבל שם ההליך הוא שונה.

איילת נחמיאס ורבין: חבר הכנסת זוהר, דבר אחד חסר לי בנתונים: כמה זמן זה מאז שהנהגים מועסקים באופן הזה?

איילת נחמיאס ורבין: זה מאז ומעולם כך?

ארבל אסטרחן: מאז שנקבעה האפשרות הזאת של העסקת נהגים - -

אלברט סחרוביץ': המנכ"לים שקדמו לי החליטו.

איילת נחמיאס ורבין: ב-2010?

מכלוף מיקי זוהר: זה חזר לדיון בוועדה פה.

מכלוף מיקי זוהר: שם הם יחליטו.

איילת נחמיאס ורבין: מ-2010 זה היה האופן שבו הועסקו נהגים.

אלברט סחרוביץ': נכון.

אלברט סחרוביץ': על-פי החלטת מנכ"ל הכנסת.

ארבל אסטרחן: בערך מ-2011-2010 נקבע לראשונה - -

מכלוף מיקי זוהר: תכף עורכות הדין, כמובן, ידברו בהרחבה ויסבירו את עמדות הנהגים.

ארבל אסטרחן: כמו שאמרתי לגבי חברי הכנסת המוגבלים בניידות כבר היום החלטת - - - אומרים שהם יכולים להיות מועסקים כעובדי כנסת או כעובדים של חבר הכנסת בתנאים של עוזרים פרלמנטריים.

ארבל אסטרחן: האפשרות הזאת הייתה קיימת, והסיבה שהמנכ"ל פנה לוועדה הציבורית הייתה שהוא סבר שמן הראוי שהתנאים של הנהגים יהיו תנאים שונים וטובים יותר מאלה של עוזרים פרלמנטריים קיימים בגלל העובדה שהם צמודים לחבר הכנסת הרבה יותר שעות.

ארבל אסטרחן: לא יכול להיות מצב שהנהג לא יהיה לצדו של חבר הכנסת הנכה בכל עת שחבר הכנסת פעיל בעניינים הפרלמנטריים והציבוריים שלו.

ארבל אסטרחן: לכן, וכך מקובל גם במדינה, תנאי הנהגים משופרים לעומת תנאים של עובדים אחרים.

ארבל אסטרחן: הצעתו של המנכ"ל, כפי שהתקבלה על-ידי הוועדה הציבורית המונחת לפניכם מתחלקת לשני חלקים: חלק אחד מדבר על אנשים שייקלטו מכאן ולהבא.

ארבל אסטרחן: תהיה כנסת חדשה, יגיע חבר כנסת מוגבל בניידות – מה יהיו תנאיו.

ארבל אסטרחן: לפי מה שמוצע, לא כמו היום הוא יהיה עובד כנסת או עובד של חבר כנסת או עוזר פרלמנטרי, אלא אם הוא יהיה עובד של חבר כנסת תנאיו יהיו כתנאיו של נהג מנכ"ל במדינה שזה תנאים טובים יותר מאשר של עוזר פרלמנטרי.

ארבל אסטרחן: זה לגבי חבר כנסת מוגבל בניידות.

ארבל אסטרחן: לגבי חבר כנסת מאובטח – תנאיו יהיו כתנאי נהג שר.

ארבל אסטרחן: הסיבה להבדל הזה היא שחבר כנסת מאובטח צריך כל הזמן נהג גם כאשר הוא נוסע בעניינים פרטיים ולא רק בקשר למילוי תפקידו.

ארבל אסטרחן: לכן תנאיו משופרים יותר.

פנינה תמנו: למה צריך חבר כנסת מאובטח צריך נהג?

ארבל אסטרחן: אם יש הנחיה של גורמי הביטחון הכנסת מעמידה לרשותו נהג.

איילת נחמיאס ורבין: וחבר כנסת שיש לו מוגבלות לא צריך נהג?

ארבל אסטרחן: כן, אותו דבר.

ארבל אסטרחן: אם חבר כנסת מוגבל בניידות נוסע בעניין פרטי שלו - - -

פנינה תמנו: אני רוצה להבין למה חבר כנסת מאוים צריך נהג.

פנינה תמנו: הוא צריך מאבטחים.

פנינה תמנו: למה הוא צריך נהג?

פנינה תמנו: מעניין אותי לדעת למה.

אלברט סחרוביץ': שאלת שאלה, תני לי לענות.

פנינה תמנו: אדוני המנכ"ל, לא צריך להתעצבן.

אלברט סחרוביץ': חברת הכנסת תמנו שטה, לשאלתך, לא מנכ"ל הכנסת קובע לגבי חברי כנסת מאובטחים שהם לא סמלי שלטון.

אלברט סחרוביץ': הם תמיד מאובטחים לפי החלטה של שירות הביטחון הכללי.

אלברט סחרוביץ': לגבי חברי כנסת מאוימים הגורם המנחה הוא המשטרה שמנחה את קצין הכנסת, ואין פה בכלל שיקול דעת לכנסת.

אלברט סחרוביץ': ברגע שהמשטרה אומרת שיש פה איום שדורש אבטחה קצין הכנסת מחויב להציב אבטחה.

פנינה תמנו: אני שואלת מה ההיגיון.

אלברט סחרוביץ': אני מסביר לך מה העניין.

אלברט סחרוביץ': זה כולל מאבטחים.

אלברט סחרוביץ': יש בכנסת יחידת אבטחת אישים, יחידת "עוז".

אלברט סחרוביץ': הם מעניקים אבטחה בהתאם לרמת האיום.

אלברט סחרוביץ': נהג הוא חלק מסל האבטחה גם לאישים מאובטחים וגם לחברי כנסת מאוימים.

מכלוף מיקי זוהר: תודה.

ארבל אסטרחן: צריך לזכור לגבי חברי הכנסת המאובטחים פעמים רבות לפי הנחיות גורמי הביטחון בני משפחה לא יכולים לנהוג עבורם.

ארבל אסטרחן: זה חייב להיות מישהו שנוהג אותם כל הזמן.

ארבל אסטרחן: מטעמי ביטחון הוא גם עובר הכשרות מיוחדות.

ארבל אסטרחן: לכן ההבחנה הזאת.

ארבל אסטרחן: זאת ההמלצה לגבי נהגים חדשים שייקלטו בעתיד.

ארבל אסטרחן: הדבר יחייב עיגון של כל עניין הנהגים של חברי הכנסת המאובטחים – נושא שלא מעוגן היום בהחלטת שכר חברי הכנסת.

ארבל אסטרחן: החלק השני של ההמלצה נוגע לאנשים שמועסקים כבר היום כנהגים בין של חברי כנסת מוגבלים בניידות ובין של חברי כנסת מאובטחים.

ארבל אסטרחן: לפי ההצעה, אם יוחלט שאותם נהגים יפסיקו להיות עובדי כנסת והם ייקלטו ברצף כעובדים של חברי הכנסת, במקרה כזה וכדי לא לפגוע בתנאי - - - התנאים שלהם לא יהיו כמו של נהגים חדשים, אלא תהיה להם איזושהי הוראת מעבר שתכלול מנגנון פיצוי.

ארבל אסטרחן: מנגנון הפיצוי הזה יכלול מה שאנחנו קוראים לו תוספת מעבר שתיתוסף לשכר שלהם.

ארבל אסטרחן: היא תהיה בסכום ברוטו של 3,700 שקל לנהג של חבר כנסת מוגבל בניידות, 4,500 שקל לנהג של חבר כנסת מאובטח - -

מכלוף מיקי זוהר: בנוסף לשכר הנהג?

ארבל אסטרחן: בנוסף לשכר הנהג.

ארבל אסטרחן: זאת אומרת התנאים שלהם יהיו כמו של נהג חדש, אבל כדי שלא לפגוע בהם בשל המעבר הזה ככל שיוחלט בין עובד כנסת לעובד של חבר הכנסת תינתן להם אותה תוספת מעבר.

ארבל אסטרחן: כדי להגיע לסכומים האלה נעשה חישוב שמשקלל את התנאים שניתנים להם היום.

ארבל אסטרחן: למשל, יש להם היום תוספת פרלמנטרית, יש להם ימי חופש וימי פגרה מעבר למה שניתן ליועצים פרלמנטריים ותנאים נוספים.

ארבל אסטרחן: נעשה שקלול של התנאים האלה, נקבעו הסכומים האלה – זה סכום חודשי שהם יקבלו כל חודש כל עוד הם ממשיכים בתפקידם ברציפות.

ארבל אסטרחן: הסכומים האלה – תוספת המעבר – תהיה צמודה לעדכוני השכר בדירוג שלהם, וכמובן, הפרשות פנסיוניות יחולו גם על הסכומים האלה.

ארבל אסטרחן: אלה עיקרי הדברים.

ארבל אסטרחן: הדברים האלה לא יחולו על נהגים של יושב-ראש הכנסת ויושב-ראש האופוזיציה, אלא רק על נהגים של חברי כנסת מוגבלים בניידות ומאובטחים אחרים.

ארבל אסטרחן: בתחילה הומלץ שההחלטה הזאת תיכנס לתוקף ב-1 בינואר כי היא הוגשה בסוף 2017.

ארבל אסטרחן: לאור התארכות העניינים אני מציעה להתאים את זה ולהגיד שהיא תיכנס לתוקף ככל שהיא תתקבל עם פרסומה ברשומות.

ארבל אסטרחן: עוד עניין אחד: הנהגים הוותיקים או החדשים שיועסקו כעובדים של חברי הכנסת בגדול יחולו עליהם התנאים של יועצים פרלמנטריים, למעט ענייני השכר שאמרתי ועוד כמה שינויים קלים.

ארבל אסטרחן: למשל, המנכ"ל יוכל לאשר העסקה בחלקיות משרה, מה שלא אפשרי ליועץ פרלמנטרי, אבל לפעמים דרוש לנהג.

ארבל אסטרחן: למשל, אם רוצים משרה ועוד חלק; נהג לחבר כנסת מאובטח יידרש לעבור הכשרות שיקבע קצין הכנסת ולעמוד בהנחיות שלו, והוא יעמוד לרשות חבר הכנסת לא רק לשם מילוי תפקידו – מה שמחייב היום את כל היועצים הפרלמנטריים.

ארבל אסטרחן: הם יקבלו תשלומים נלווים שמקבלים היועצים הפרלמנטריים אבל לא תשלומי אש"ל שכבר יהיו כלולים בשכר שלהם כי הם צמודים לנהגי מנכ"ל ושר.

ארבל אסטרחן: הם גם לא ישתתפו בקורס שנערך ליועצים הפרלמנטריים.

ארבל אסטרחן: אבל כל יתר התוספות האחרות ישולמו להם: טלפון, הבראה, חופשה, שי לחג ותוספת מעונות.

ארבל אסטרחן: לעניין השתתפות בהוצאות לינה גם יש שינוי קל: הנהגים של חברי הכנסת שמוגבלים בניידות יהיו זכאים להשתתפות בהוצאות לינה כמו יועצים פרלמנטריים אבל הנהגים של חברי הכנסת המאובטחים יוכלו באישור חשב הכנסת לקבל מימון עבור לינה גם כאשר חבר הכנסת המאובטח לא לן במקום רחוק מביתו של הנהג – מה שהיום יועצים פרלמנטריים לא יכולים – והכנסת תגלם את המס על כך.

ארבל אסטרחן: יש כאן

ארבל אסטרחן: גם הנחיה לגבי נהג מחליף לנהג במילואים – מה שהיום אפשרי לגבי יועצים פרלמנטריים.

ארבל אסטרחן: לגבי נהג מחליף, יחולו עליו התנאים שחלים על הנהגים כפי שפורט כאן.

ארבל אסטרחן: דבר אחרון – לא ניתן יהיה לממן מתקציב הקשר עם הציבור חפיפה לגבי נהגים.

ארבל אסטרחן: היות שהם הופכים להיות עובדים של חברי כנסת רציתי להדגיש את זה.

ארבל אסטרחן: הדגשה אחרונה, כמובן, לגבי הנהגים הקיימים, הדברים האלה יחולו עליהם ככל שמנכ"ל הכנסת יחליט לסיים את העסקתם וחברי הכנסת יחליטו לקלוט אותם כעובדים שלהם.

ארבל אסטרחן: אלה עיקרי הדברים, וההמלצה כולה, כמובן, מונחת לפניכם.

מכלוף מיקי זוהר: תודה רבה.

מכלוף מיקי זוהר: ברשותכם, אני רוצה לשמוע את עורכות הדין של הנהגים.

מכלוף מיקי זוהר: אנא, מכן, אשמח שתסבירו מה עמדתכן, מדוע אתן חושבות שעמדת הוועדה הציבורית, עמדת המנכ"ל והעמדה של חלק מחברי הכנסת היא שגויה.

מכלוף מיקי זוהר: כמובן, נשמע בקשב רב.

מכלוף מיקי זוהר: הציגו את שמכן, תפקידכן ואת מי אתן מייצגות.

רוקסנה שרמן למדן: אני עורכת דין רוקסנה שרמן למדן, חברתי עורכת הדין שרי אברמוב.

רוקסנה שרמן למדן: אנחנו מייצגות מספר עובדים שהם נהגים של חברי כנסת מוגבלים בניידות.

מכלוף מיקי זוהר: אפשר השמות של העובדים?

רוקסנה שרמן למדן: אפשר.

מכלוף מיקי זוהר: כמה מתוך כמה?

מכלוף מיקי זוהר: על כמה נהגים מדובר?

שרי אברמוב: אנחנו מייצגות את גידי ספיר, את מאור נפתלי, את דוד ישורון, את אברהם שלם.

שרי אברמוב: ייצגנו גם את אלכסנדר סוקולוב.

שרי אברמוב: אנחנו גם יכולות להגיד לאיזה חברי כנסת הם שייכים.

קריאה: רצוי.

שרי אברמוב: גידי ספיר הוא נהג של חבר הכנסת אילן גילאון; מאור נפתלי משמש נהג של אבי דיכטר, יושב-ראש ועדת החוץ והביטחון; אברהם שלם ודוד ישורון הם נהגים של חבר הכנסת יהודה גליק - -

אחמד טיבי: דיכטר נכה או מאובטח?

איילת נחמיאס ורבין: לא יפה.

אחמד טיבי: אני שאלתי ברצינות.

איילת נחמיאס ורבין: מה אתה אומר.

אחמד טיבי: אולי הוא נפצע?

איילת נחמיאס ורבין: אוקיי.

איילת נחמיאס ורבין: אני לוקחת בחזרה.

שרי אברמוב: אלכסנדר סוקולוב שימש נהג של חבר הכנסת יעקב פרי, אבל חבר הכנסת יעקב פרי התפטר מהכנסת.

מכלוף מיקי זוהר: ומה הנהג עושה עכשיו?

שרי אברמוב: הוא עזב.

שרי אברמוב: העדיף לא להמשיך.

מכלוף מיקי זוהר: לאן הוא הולך?

מכלוף מיקי זוהר: הוא לא עובד בכנסת?

שרי אברמוב: הוא כבר לא עובד בכנסת.

אלברט סחרוביץ': החוזה שלו מסתיים אוטומטית.

רוקסנה שרמן למדן: שנייה, שנייה.

רוקסנה שרמן למדן: אתה לא נותן לנו להסביר.

אלברט סחרוביץ': תדייקו בעובדות.

רוקסנה שרמן למדן: זה לא נפסק אוטומטית, הוא פשוט בחר לעזוב.

אלברט סחרוביץ': הוא לא בחר.

רוקסנה שרמן למדן: הוא בחר.

אלברט סחרוביץ': החוזה שלו מסתיים אוטומטית כמו יועצי שרים, יועצי יושב-ראש.

אלברט סחרוביץ': אל תמציאו כללים.

אלברט סחרוביץ': אל תטעו את הציבור.

שרי אברמוב: אפילו עוד לא התחלנו להתווכח.

אלברט סחרוביץ': אז אל תטעו פה.

אלברט סחרוביץ': תדייקו בעובדות.

אחמד טיבי: סליחה, אני עומד על כך שאני אקבל תשובה לגבי דיכטר.

רוקסנה שרמן למדן: קודם כול - - - חוסה תחת הגנת הפרטיות.

רוקסנה שרמן למדן: אבל הוא מאובטח.

אחמד טיבי: בסדר.

אחמד טיבי: קיבלתי תשובה.

מכלוף מיקי זוהר: אוקיי.

מכלוף מיקי זוהר: הבנו את מי אתן מייצגות.

שרי אברמוב: עובד שלא נמצא פה הוא יעקב יופי, נהג של חברת הכנסת קארין אלהרר שיוצג לפנינו בשימוע, ובוועדת הכנסת הוא העדיף לא להיות מיוצג כרגע.

מכלוף מיקי זוהר: אוקיי.

מכלוף מיקי זוהר: מהי עמדתכן?

רוקסנה שרמן למדן: למעשה, המלצות הוועדה הציבורית שאימצו כמו שהיא את המלצת מנכ"ל הכנסת ללא שום דיון.

רוקסנה שרמן למדן: הועבר אלינו פרוטוקול של הדיון בוועדה הציבורית.

רוקסנה שרמן למדן: לא ראינו שום דיון לגופו של עניין של ההמלצות.

רוקסנה שרמן למדן: הייתה ההצגה של מנכ"ל הכנסת שהיא בדיוק ההצגה שמוצגת פה לפניכם.

רוקסנה שרמן למדן: הם אישרו את המלצת הכנסת כמו שהיא - -

מכלוף מיקי זוהר: זאת אומרת הטענה שלכן היא להליך לא תקין?

רוקסנה שרמן למדן: יש לנו מיליון טענות, אבל זאת גם טענה.

אלברט סחרוביץ': - - -

מכלוף מיקי זוהר: אני אגיד לך משהו.

מכלוף מיקי זוהר: אנחנו פה בכנסת, על כל החלטה שלהם טוענים להליך לא תקין.

מכלוף מיקי זוהר: השאלה אם אתן מצטרפות לקו הזה או שמא זה מבירור מעמיק.

מכלוף מיקי זוהר: החשב יאמר משהו בעניין הזה, בבקשה.

חיים אבידור: זה לא נכון שלא נערך דיון.

חיים אבידור: נערך דיון.

חיים אבידור: אני הייתי בדיון הזה.

חיים אבידור: הם ביקשו לקבל את כל התחשיבים ואת כל הסעיפים, את המצב לפני כן, את המצב אחרי כן.

חיים אבידור: הם חקרו את הנושא של ההעברה - -

רוקסנה שרמן למדן: מבחינה כספית.

חיים אבידור: - - לפחות מבחינה כספית - -

מכלוף מיקי זוהר: והחליטו אחרת מעמדות הנהגים.

מכלוף מיקי זוהר: טוב, אני מזדהה איתכם אנחנו גם סובלים - - -

חיים אבידור: זה לא נכון שלא נערך דיון.

חיים אבידור: נערך דיון מעמיק.

רוקסנה שרמן למדן: המנכ"ל פנה לוועדה הציבורית לפני שהוא ערך כל שימוע לנהגים.

מכלוף מיקי זוהר: אני פוסל את התיאוריה שלכן.

מכלוף מיקי זוהר: הדיון התקיים כדין וכחוק וכפי שנדרש - -

רוקסנה שרמן למדן: אנחנו - -

מכלוף מיקי זוהר: רגע.

מכלוף מיקי זוהר: כשאני מדבר את מקשיבה ולהפך.

מכלוף מיקי זוהר: הדיון נערך בצורה תקינה ונכונה.

מכלוף מיקי זוהר: המלצות הוועדה שאת אולי לא חייבת להסכים איתן, אבל הן המלצות תקינות ורציניות.

מכלוף מיקי זוהר: אני לא יודע אם הן טובות או לא – זה תכף יחליטו חברי הוועדה.

מכלוף מיקי זוהר: נעבור לטענה הבאה.

אביטל סומפולינסקי: אני רוצה להוסיף על הטענה הזאת.

מכלוף מיקי זוהר: זה כבר נגמר.

מכלוף מיקי זוהר: הטענה הזאת כבר לא קיימת מבחינתי.

מכלוף מיקי זוהר: היא לא עומדת על הפרק.

רוקסנה שרמן למדן: המנכ"ל פנה לוועדה הציבורית לפני שהוא עשה שימוע לעובדים, ולכן הוועדה הציבורית בכלל לא שמעה שום טענה של העובדים שרלוונטית לגוף ההוראות.

מכלוף מיקי זוהר: מי לא שמע?

שרי אברמוב: הוועדה הציבורית.

מכלוף מיקי זוהר: לא שמעה את טענות העובדים?

רוקסנה שרמן למדן: לא.

רוקסנה שרמן למדן: לא התקיים שימוע בפני הוועדה.

אלברט סחרוביץ': היא לא אמורה לשמוע את טענות העובדים.

פנינה תמנו: למה לא לשמוע?

אלברט סחרוביץ': אני אסביר לכם.

אלברט סחרוביץ': יש פה הטעיה שלכם, חברי הכנסת.

אלברט סחרוביץ': כמו שארבל כבר אמרה, הסמכות לגבי צורת ההעסקה היא של מנכ"ל הכנסת בלבד.

אלברט סחרוביץ': חברי הוועדה הציבורית, תפקידם, כפי שאתם יודעים, מאשרים את שכר חברי הכנסת ונלוויהם, ולגבי התנאים שהצעתי מיוזמתי לאותם נהגים כדי לשפר את מעמדם הייתי צריך את אישור הוועדה הציבורית.

אלברט סחרוביץ': זאת הסיבה שפניתי לוועדה.

אלברט סחרוביץ': ההחלטה היא שלי ולא של הוועדה.

אלברט סחרוביץ': לכן לא היה שום דיון.

פנינה תמנו: - - - על השולחן של הוועדה.

פנינה תמנו: אם זה משפיע באופן ישיר על הנהגים הוועדה צריכה לשמוע את הנהגים.

פנינה תמנו: אני לא מצליחה להבין את זה.

קריאות: - - -

פנינה תמנו: למה לא?

פנינה תמנו: גם את המנקים, גם את הנהגים.

פנינה תמנו: את כולם צריך לשמוע.

מכלוף מיקי זוהר: חברת הכנסת פנינה תמנו שטה.

מכלוף מיקי זוהר: אז הטענה השנייה שלכם היא שהוועדה הציבורית לא שמעה את העובדים.

רוקסנה שרמן למדן: נכון, היא לא שמעה.

מכלוף מיקי זוהר: אם הטענה שלכם היא שהוועדה הציבורית הייתה צריכה לשמוע את העובדים הווה אומר שסמכותה של הוועדה בעיניכם היא האם העובדים צריכים להיות בעבודה, לא להיות בעבודה, לפטר אותם, לא לפטר אותם.

מכלוף מיקי זוהר: בעצם יש להם סמכות העסקה לאותם עובדים.

מכלוף מיקי זוהר: כי אחרת אני לא מוצא שום סיבה שהוועדה הציבורית תצטרך לשמוע את העובדים, אלא אם כן היא מעסיקה שלהם.

דוד ביטן: הוועדה הציבורית היא לא בית דין לעבודה.

מכלוף מיקי זוהר: אני לא הייתי בבית הדין, אבל אני רק שואל שאלות.

מכלוף מיקי זוהר: אני שואל, מדוע הטענה הזאת עולה.

דוד ביטן: אתם עושים מהוועדה בית דין לעבודה, והיא לא כזאת.

רוקסנה שרמן למדן: ההמלצות של הוועדה הציבורית נועדו לעשות שני דברים: בעצם לפגוע בתנאי הנהגים ולא לתת שום הטבה - -

מכלוף מיקי זוהר: הוועדה החליטה?

מכלוף מיקי זוהר: אין לה סמכות כזאת.

רוקסנה שרמן למדן: אני מאוד אשמח אם יינתן לי - -

מכלוף מיקי זוהר: אבל אני חייב שידייקו בדברים.

מכלוף מיקי זוהר: אני לא יכול.

רוקסנה שרמן למדן: אנחנו לא מצליחות להגיד טיעון - -

מכלוף מיקי זוהר: כל עוד הטיעון שלך - -

רוקסנה שרמן למדן: אין משמעות - - -

מכלוף מיקי זוהר: את יכולה לדבר, וזאת המטרה.

מכלוף מיקי זוהר: אבל אני רוצה לשמוע טיעונים נכונים.

מכלוף מיקי זוהר: אם אני שומע טיעונים שלהם ולמציאות אין כל קשר, אני לא יכול לשתוק ולהגיד, אוקיי.

מכלוף מיקי זוהר: למרות שפה בכנסת זה נהוג.

מכלוף מיקי זוהר: כל הזמן אומרים דברים שאין להם קשר למציאות ואנחנו צריכים לשתוק.

רוקסנה שרמן למדן: הגענו לכאן כדי להשמיע את הטענות.

רוקסנה שרמן למדן: אתם לא מפסיקים להפריע לנו באמצע הדיון.

רוקסנה שרמן למדן: אז אם אתם לא רוצים לשמוע אנחנו פשוט נשתוק.

מכלוף מיקי זוהר: אנחנו רוצים לשמוע.

רוקסנה שרמן למדן: אז אם אתם רוצים לשמוע אז תשמעו בנחת ובסבלנות מינימלית ובלי לתקוף.

רוקסנה שרמן למדן: ההמלצות של הוועדה הציבורית נועדו לעשות שני דברים: לשנות מצב קיים גם כלפי חברי הכנסת וגם כלפי הנהגים - -

מכלוף מיקי זוהר: ביטן, אני קורא אותך לסדר פעם שנייה.

מכלוף מיקי זוהר: תפסיק לעשות רעש.

רוקסנה שרמן למדן: היום חברי הכנסת שמוגבלים בניידות וגם חברי הכנסת המאובטחים מקבלים נהג צמוד לצורך ביצוע התפקיד שלכם.

רוקסנה שרמן למדן: הם חייבים את זה.

רוקסנה שרמן למדן: גם המוגבל וגם המאובטח - -

מכלוף מיקי זוהר: אף אחד לא חולק על זה.

מכלוף מיקי זוהר: כן?

רוקסנה שרמן למדן: - - דרך אגב, אין שום הבדל בין - - - הם עושים תפקיד - -

מכלוף מיקי זוהר: אני יכול לשאול שאלה אמיתית?

מכלוף מיקי זוהר: כי אנחנו לא חולקים על זה שחברי הכנסת צריכים עובד.

מכלוף מיקי זוהר: אפשר לשאול?

רוקסנה שרמן למדן: אם היושב-ראש לא נותן לי להמשיך - -

מכלוף מיקי זוהר: אני רוצה לשאול שאלה.

מכלוף מיקי זוהר: אני יכול?

רוקסנה שרמן למדן: אוקיי.

מכלוף מיקי זוהר: תסבירי לי ולאנשים שיושבים סביב השולחן מה הנזק שנגרם לאותו עובד אם הוא הופך להיות עובד בתנאים שהמנכ"ל הציע לעומת המצב שלו עכשיו?

רוקסנה שרמן למדן: הטענה שלנו היא שלוועדה אין סמכות לקבוע את הדבר הזה - -

מכלוף מיקי זוהר: לא שאלתי את השאלה הזאת.

פנינה תמנו: לא זאת השאלה.

פנינה תמנו: הוא שאל שאלה הרבה יותר רצינית.

מכלוף מיקי זוהר: שאלתי שאלה.

מכלוף מיקי זוהר: אני צריך תשובה.

מכלוף מיקי זוהר: אנא תסבירי לי כיצד העובד ניזוק כתוצאה מהשינוי שהמנכ"ל מבקש.

מכלוף מיקי זוהר: מה הנזק של העובד.

רוקסנה שרמן למדן: הוא מפסיק להיות עובד מדינה כפי שהיה במשך שנים - -

מכלוף מיקי זוהר: מה זה אומר?

פנינה תמנו: הוא לא עובד מדינה יותר.

מכלוף מיקי זוהר: תנאים, תנאים, כסף, ממון.

שרי אברמוב: - - -

מכלוף מיקי זוהר: אה, רק מעמד?

פנינה תמנו: לא.

פנינה תמנו: ביטחון תעסוקתי.

קריאות: - - -

מכלוף מיקי זוהר: עכשיו אני מתחיל להשתמש בפטיש.

מכלוף מיקי זוהר: חבר'ה, אני יודע לשאול את השאלות.

מכלוף מיקי זוהר: אי אפשר ככה.

מכלוף מיקי זוהר: אני מבקש לשאול שאלה, ואני מבקש שאף אחד לא יפריע בזמן שאני מקבל תשובה.

מכלוף מיקי זוהר: זה אפשרי?

שרי אברמוב: העובדה שזאת משרת אמון לא שוללת מעמד של עובד מדינה.

שרי אברמוב: נכון, משרת אמון, יש עליה מגבלות מסוימות, אבל היא לא שוללת את המעמד.

מכלוף מיקי זוהר: מה הנזק שנגרם לו?

שרי אברמוב: היתרונות שיש למישהו שהוא עובד מדינה קודם כול, דבר ראשון, הוא עובד אצל גוף מנהלי שכפוף לחובות מנהליות - -

מכלוף מיקי זוהר: גם המצב החדש.

שרי אברמוב: לא, זה לא ככה.

מכלוף מיקי זוהר: מה ההבדל?

שרי אברמוב: יש עבודת מטה, תנאים שמחליפים - -

מכלוף מיקי זוהר: תנאים בהלוואות בבנקים?

מכלוף מיקי זוהר: תסבירי מה.

קארין אלהרר: תן לה שנייה להתבטא.

מכלוף מיקי זוהר: תסבירו מה.

מכלוף מיקי זוהר: זה תשובות מתחמקות.

מכלוף מיקי זוהר: אנחנו לא בבית משפט פה.

מכלוף מיקי זוהר: אנחנו רוצים תשובה ברורה.

קריאה: מיקי, תן לה לסיים.

מכלוף מיקי זוהר: היא לא עונה לי.

שרי אברמוב: אני עונה.

שרי אברמוב: כנראה, אתם רוצים לשמוע משהו אחר.

שרי אברמוב: אבל אני עונה.

שרי אברמוב: אני אתן לך דוגמה ואולי היא תסבר את האוזן.

שרי אברמוב: למשל, אם עובד מדינה עובר להיות נהג של אותו חבר כנסת כשהוא ממונה לשר, הוא ממשיך את הרציפות.

שרי אברמוב: אם הוא נחשב עובד של חבר כנסת אין לו שום רציפות.

שרי אברמוב: הרציפות נקטעת לו כשהוא עובר לשמש נהג של אותו אדם – פעם כחבר כנסת, פעם כשר.

מכלוף מיקי זוהר: מבחינת תנאים?

שרי אברמוב: כן.

שרי אברמוב: מבחינת תנאים.

מכלוף מיקי זוהר: זה נכון?

אלברט סחרוביץ': לא.

אלברט סחרוביץ': יש פה הטעיה.

שרי אברמוב: זה נכון - - -

אלברט סחרוביץ': לא נכון.

מכלוף מיקי זוהר: שנייה.

מכלוף מיקי זוהר: טענת טענה חשובה.

מכלוף מיקי זוהר: אני רוצה לשמוע תגובה.

שרי אברמוב: אני רוצה לחדד.

קריאה: אבל מה מקנה הרציפות הזאת?

קריאה: היא לא מקנה שום דבר.

שרי אברמוב: היא מקנה.

פנינה תמנו: ותק.

אלברט סחרוביץ': במשרות אמון אין שום משמעות לוותק.

אלברט סחרוביץ': תפסיקו להטעות פה את חברי הכנסת.

אלברט סחרוביץ': 20 שנה אני במשרת אמון, ריבונו של עולם.

אלברט סחרוביץ': מספיק.

אלברט סחרוביץ': אתם מטעים פה את חברי הכנסת.

מכלוף מיקי זוהר: אלברט, אתה - - -

פנינה תמנו: תקשיב להן.

פנינה תמנו: הן באות לייצג.

פנינה תמנו: איפשהו הן בעמדת מיעוט.

פנינה תמנו: בואו נכבד אותן ונקשיב.

אלברט סחרוביץ': זה לא עניין של עמדת מיעוט.

אלברט סחרוביץ': יש פה הטעיה.

אלברט סחרוביץ': יש עובדות לא נכונות.

שרי אברמוב: לא נכון - -

אלברט סחרוביץ': - - - יש פה ממשאבי אנוש - -

יואב בן צור: יש עוזר פרלמנטרי שהפך להיות עוזר של שר - -

מכלוף מיקי זוהר: אני לא יכול ככה.

יואב בן צור: - - יש לו רציפות?

יואב בן צור: אין רציפות אצלו.

מכלוף מיקי זוהר: אני יכול לחזור לנוהל הקודם שאני שואל שאלות?

שרי אברמוב: קודם כול - - -

מכלוף מיקי זוהר: אז כל אחד בתורו שיבקש רשות דיבור ויקבל.

מכלוף מיקי זוהר: אתה רוצה לשאול שאלה?

מכלוף מיקי זוהר: עוד דקה.

מכלוף מיקי זוהר: את אומרת טענה מאוד חשובה, בעיניי, שהוותק שלו עלול להיפסק.

מכלוף מיקי זוהר: וכפי שהטענה שלך חשובה אני שואל שאלה חשובה – מה משמעות הוותק לעובד?

שרי אברמוב: המשמעות היא מבחינת הקידום בדרגות - -

אלברט סחרוביץ': - - - אבל זה שקר.

פנינה תמנו: אבל בואו נקשיב.

פנינה תמנו: הכול בסדר.

קריאות: - - -

מכלוף מיקי זוהר: אני רוצה לענות.

מכלוף מיקי זוהר: אי אפשר ככה, זה לא דיון מסודר.

דוד ביטן: - - - משרת אמון - - -

קריאות: - - -

מכלוף מיקי זוהר: שקט, בבקשה.

מכלוף מיקי זוהר: גברתי טוענת לפגיעה בוותק.

מכלוף מיקי זוהר: אני שואל שאלה – מה משמעות הוותק.

שרי אברמוב: אני רוצה לענות.

שרי אברמוב: מבחינת ותק, מבחינת פיצויי פיטורים.

שרי אברמוב: אם הוא עובר - -

מכלוף מיקי זוהר: טוב, תודה.

מכלוף מיקי זוהר: עצרי פה בבקשה.

מכלוף מיקי זוהר: משאבי אנוש, אנא, השיבו לטענה של עורכת הדין שהעובד נפגע בוותק בתנאי פיצויי הפיטורים שלו ובימי החופשה שלו.

מכלוף מיקי זוהר: מה את רוצה לומר בעניין?

מירה פיירשטיין: הנהגים האלה מועסקים במשכורת כוללת.

מירה פיירשטיין: נקבעו שלוש רמות שכר גם לנהג שר וגם לנהג מנכ"ל.

מירה פיירשטיין: יש כאן שלוש רמות של ותק.

מירה פיירשטיין: הוותק הוא ותק בנהיגה, וזה ותק בנהיגה בשירות הציבורי.

מירה פיירשטיין: גם אנחנו מקבלים נהג של חבר כנסת שהיה שר, ואנחנו מכירים בוותק הזה כאשר הוא בא להיות נהג של חבר כנסת מוגבל ולהפך, אנחנו יודעים שגם נהגים שהיו כאן בכנסת והיו נהגים של חברי כנסת או יושב-ראש, והלכו אחר כך לעבוד במדינה – הוותק הזה מוכר.

שרי אברמוב: אבל הם עובדי מדינה.

מירה פיירשטיין: שנייה רגע, שרי.

מירה פיירשטיין: הוותק הזה זה רק לקביעת רמת השכר.

מירה פיירשטיין: יש שלוש רמות שכר: 18-0 חודשים, 36-18 חודשים ו-36 חודשים ומעלה.

מירה פיירשטיין: אחר כך גם אם הוא יהיה נהג 10 שנים בוותק המקצועי כנהג זה לא יעזור - - - רק כשלוש שנים.

מכלוף מיקי זוהר: יש לי שאלה מנחה.

מכלוף מיקי זוהר: אם אתה עובד מדינה כנהג, ומחר בבוקר מתפנה משרה אחרת בשירות המדינה – נניח מנהג הפכת למנכ"ל – קפיצה מטאורית - -

ארבל אסטרחן: מנכ"ל זאת לא דוגמה טובה כי הוא לא מתמודד במכרז.

מכלוף מיקי זוהר: אז לא מנכ"ל.

מכלוף מיקי זוהר: מתמודד במכרז רציני.

מכלוף מיקי זוהר: האם שם תהיה משמעות לעובדה שקודם לתפקידו החדש הוא היה עובד מדינה כנהג?

מכלוף מיקי זוהר: האם שם תהיה משמעות לתנאים שלו ולתנאי ההעסקה שלו.

שרי אברמוב: זה תלוי לגבי איזו זכות ואיזה תפקיד.

שרי אברמוב: אם זה תפקיד שקשור לנהיגה שלו – כן.

שרי אברמוב: אם זה כל משרה - -

מכלוף מיקי זוהר: לכן אני מוצא בסיטואציה הזאת - -

שרי אברמוב: אתה מגיע למסקנה מהר מדי.

מכלוף מיקי זוהר: לכן אני מוצא בסיטואציה הזאת מסקנה שההתעקשות לא במקומה.

רוקסנה שרמן למדן: היום הם עובדי מדינה.

רוקסנה שרמן למדן: איזו סיבה יש להפוך אותם לעובדי חברי הכנסת.

מכלוף מיקי זוהר: מה, זה עניין של כבוד?

מכלוף מיקי זוהר: זה עניין של ממון.

מכלוף מיקי זוהר: אנחנו עוסקים בעניינים של ממון.

פנינה תמנו: אבל יש פערים בפיצויים אחר כך.

קארין אלהרר: אדוני יושב-ראש הוועדה המכובד, אפשר לומר משהו?

מכלוף מיקי זוהר: כן, קארין, בבקשה.

מכלוף מיקי זוהר: ברוכה הבאה.

מכלוף מיקי זוהר: הבנתי שהנהג שלך הסיר את שמו מהתביעה.

מכלוף מיקי זוהר: מה קרה?

קארין אלהרר: אני לא באתי לדבר בשם הנהג שלי.

קארין אלהרר: אני באתי לדבר בשם עצמי.

מכלוף מיקי זוהר: אוקיי.

קארין אלהרר: אני מבקשת לקבל הבהרה לגבי שני עניינים: ראשית, האם זכויותיהם של הנהגים במעבר מעובד הכנסת ליועץ פרלמנטרי – מה מזכויותיהם נפגעות במעבר הזה?

מכלוף מיקי זוהר: התשובה מתחלקת לשניים.

מכלוף מיקי זוהר: המנכ"ל טוען שלא, עורכות הדין טוענות שכן.

קארין אלהרר: זה נושא רציני, חבר הכנסת זוהר.

קארין אלהרר: אני רוצה לקבל תשובה מהיועצת המשפטית שמלווה את התיק.

מכלוף מיקי זוהר: לא חשבתי אחרת.

קארין אלהרר: אני שומעת ויכוחים.

מכלוף מיקי זוהר: אנחנו תמיד מגחכים פה בכנסת.

מכלוף מיקי זוהר: את לא יודעת?

קארין אלהרר: בסדר, יש על מה.

מכלוף מיקי זוהר: נכון.

מכלוף מיקי זוהר: יש על מה.

קארין אלהרר: אז אפשר להמשיך?

מכלוף מיקי זוהר: חייבת להמשיך.

קארין אלהרר: תודה.

קארין אלהרר: אני מבקשת לדעת את ההבהרה הזאת ומבקשת לשמוע אותה מהיועצת המשפטית שמלווה את התיק הזה מטעם הכנסת.

קארין אלהרר: דבר שני שאני רוצה לדעת – הגיעו לאוזניי שמועות שהבהירו לנהגים – שחלקם תובעים וחלקם הסירו את שמם מהתביעה – שכל המטרה של המעבר הזה היא שכשנהגים ירצו לתבוע מעסיק על שעות נוספות הם בעצם ילכו לתבוע את חברי הכנסת במקום לתבוע את הכנסת; כי יש להם הליכים משפטיים מול נהגים.

קארין אלהרר: אני רוצה לוודא – ואם תגידו לי שאין בעיה אז, כמובן, אין לי שום say בעניין.

קארין אלהרר: אני רוצה לוודא שלא כך הם פני הדברים, ואם תתעורר איזושהי בעיה עדיין הגורם שייתן מענה לדבר הזה הוא הכנסת ולא חברי הכנסת באופן אישי.

מכלוף מיקי זוהר: התכנסנו כאן היום כדי למנוע את המצב שעליו את מדברת כי לא יכול להיות מצב שעובד הוא עובד של גוף מסוים, ואין לגוף הזה שום פיקוח על העובד הזה.

מכלוף מיקי זוהר: זאת סיטואציה בעייתית.

פנינה תמנו: למה אנחנו לא שומעים את הנהגים עצמם?

מכלוף מיקי זוהר: הם לא באו.

פנינה תמנו: בואו נשמע אותם.

קארין אלהרר: בעניין הזה אני יכולה להעיד על עצמי ועל הנהג שעובד איתי.

קארין אלהרר: הוא מדווח בצורה מסודרת, לפעמים מעצבנת מרוב שהיא מסודרת.

קארין אלהרר: הוא מדווח בכל חודש ימים ושעות איפה הוא נמצא - -

מכלוף מיקי זוהר: כמה זמן הוא עושה את זה?

קארין אלהרר: הוא עושה את זה חמש שנים, אדוני, מהיום שהוא הועסק על-ידי ועד עצם היום הזה מדי חודש.

קארין אלהרר: יעיד מנכ"ל הכנסת על כך שהוא מקבל דוח מסודר ומעודכן לגבי שעות העבודה שלו שאני חותמת עליו, והוא מעביר לי בכל חודש לחתימה.

קארין אלהרר: לי זה לא משנה דרך מי זה יעבור.

קארין אלהרר: אבל אני רוצה לוודא שני דברים כי בסוף הוא הועסק בתנאים מסוימים: אני רוצה לוודא שזכויותיו לא נגרעות כי בסוף הוא עובד.

קארין אלהרר: דבר שני, אני רוצה לוודא שגם זכויותיי לא נפגעות.

קארין אלהרר: אני הבנתי שלי מגיע נהג.

קארין אלהרר: אם אלה פני הדברים, והכנסת אכן מעמידה לרשותי נהג אני רוצה לוודא שאני לא עשויה להיפגע מכך.

קארין אלהרר: זה הכול.

מכלוף מיקי זוהר: מנכ"ל הכנסת, בבקשה.

אלברט סחרוביץ': אני רוצה לעשות סדר כי יש הרבה מאוד שאלות וגם חוסר בקיאות לגבי ההליך.

אלברט סחרוביץ': אז קודם כול לגבי משרות אמון – ותאמינו לי, ממקור ראשון – אני הרבה מאוד שנים מכהן במשרות אמון – החל מעוזר פרלמנטרי, יועץ שר, ראש מטה שר – אני מכיר לפני ולפני את הזכויות.

אלברט סחרוביץ': קארין, את היית אחת מחברי הכנסת שאני פניתי אליהם.

אלברט סחרוביץ': פניתי לכל חברי הכנסת - -

קארין אלהרר: הבנתי שאין פגיעה בעובד.

אלברט סחרוביץ': שאלת?

אלברט סחרוביץ': אני אענה לך.

אלברט סחרוביץ': אני עומד מאחורי הדברים שאמרתי לך גם אז, ובוודאי היום.

אלברט סחרוביץ': יש לי שני עקרונות בתפקיד שלי: פעם אחת לתת שירות מקסימלי ואופטימלי לחברי הכנסת.

אלברט סחרוביץ': אני מעביר את זה לכלל המנהלים והעובדים פה בכנסת; פעם שנייה – יש עליי אחריות – ואני גם מחויב לחוקי המדינה ולהוראות כל דין.

אלברט סחרוביץ': כדי לקיים את שני העקרונות האלה במלואם הגעתי למסקנה שקודמיי בתפקיד שקיבלו החלטה שההעסקה האופטימלית של נהגים שמוצמדים לחברי כנסת בעלי מוגבלות וחברי כנסת מאובטחים כעובדי כנסת היא החלטה לא נכונה.

אלברט סחרוביץ': התייעצתי על כך עם הגורמים המקצועיים בכנסת.

אלברט סחרוביץ': כולם, ללא יוצא מן הכלל – לא דעת רוב – חשבו כמוני.

אלברט סחרוביץ': עם התובנה הזאת פניתי לחברי הכנסת המאובטחים ומוגבלי הניידות והצעתי שתי אפשרויות: או שאני כמנכ"ל הכנסת מגביר את האכיפה והפיקוח שלי עליהם.

אלברט סחרוביץ': כרגע אין לי את זה.

אלברט סחרוביץ': ההחלטה הזאת באה לשקף מצב בפועל - -

קארין אלהרר: אדוני המנכ"ל - -

אלברט סחרוביץ': רגע, שנייה.

אלברט סחרוביץ': אני הקשבתי לך.

אלברט סחרוביץ': תני לי לסיים.

אלברט סחרוביץ': אחרי זה תשאלי שאלות.

אלברט סחרוביץ': שיקוף המצב היום אומר שבדומה ליועצים פרלמנטריים, גם הנהגים, מי שקובע את זהות הנהג, מתי הוא מתחיל לעבוד, איך הוא מתחיל לעבוד, שעות העבודה שלו – הוא חבר הכנסת בלבד.

אלברט סחרוביץ': כתוצאה מזה אמרתי, אין בעיה, תעסיקו אותו כמו יועץ פרלמנטרי, אני לא בא לשנות סדרי עולם.

אלברט סחרוביץ': ככל שאתם רוצים שאני אעסיק אותם אז אני אנהל אותם כמו כל עובד אחר בכנסת.

אלברט סחרוביץ': זה שהנהג שלך כפי שציינת הוא יוצא דופן – והוא אכן יוצא דופן, אני מעיד על כך – זה עדיין לא אומר שהנהגים האחרים הם יוצאים דופן.

אלברט סחרוביץ': אין לי שום שליטה וידיעה במהלך הזה גם לא לחברי הכנסת.

אלברט סחרוביץ': מבחינתי אתם לא נושאים באחריות.

אלברט סחרוביץ': האחריות היא שלי.

אלברט סחרוביץ': אני לא מוכן לשאת באחריות הזאת.

אלברט סחרוביץ': לא מוכן.

אלברט סחרוביץ': אם חס וחלילה יקרה משהו - -

יואל חסון: מה המשמעות של האחריות?

אלברט סחרוביץ': אם משהו קורה לו אני נושא באחריות.

אלברט סחרוביץ': הכנסת נושאת.

אלברט סחרוביץ': אני לא שולח אותו למשימות, אני לא אומר לו מתי להתחיל לעבוד, אני לא יודע אם הוא נהג או לא נהג – אין לי מושג.

קארין אלהרר: מה זאת אומרת?

רוברט אילטוב: אבל אם הוא לא מנהל את כוח האדם?

איילת נחמיאס ורבין: היה אירוע מסוים שבגינו הבנת שצריך לשנות?

אלברט סחרוביץ': לא, לא.

אלברט סחרוביץ': מותר לי להגיע למסקנות אחרי שלמדתי את זה.

אלברט סחרוביץ': זה לא קשור לשום אירוע.

קריאות: - - -

אלברט סחרוביץ': סליחה, עוד לא סיימתי.

אלברט סחרוביץ': אני עונה לחברת הכנסת.

אלברט סחרוביץ': לגבי השאלה השנייה בעניין התנאים.

אלברט סחרוביץ': הסיבה שאנחנו נמצאים פה אחרי המלצת הוועדה הציבורית זה בדיוק העניין הזה.

אלברט סחרוביץ': הרי פה זה לא ועדת שימוע.

אלברט סחרוביץ': כמנכ"ל הכנסת טרם קיבלתי החלטה.

אלברט סחרוביץ': אני לא הסתרתי את מה שאני חושב לנכון.

אלברט סחרוביץ': בגלל שהתחיל הליך משפטי לא בוצע שימוע.

אלברט סחרוביץ': השימוע מתבצע אחרי שהוועדה הזאת מקבלת החלטה.

אלברט סחרוביץ': אני - - - שהוועדה הזאת קיבלה את המלצותיה של הוועדה הציבורית לגבי התנאים שאני הבאתי לפניה.

אלברט סחרוביץ': כי גם אני סברתי שהנהגים הקיימים לא צריכים להיפגע.

אלברט סחרוביץ': לא שלא צריכים להיפגע, אנחנו צריכים לפצות אותם על המעבר הזה.

אלברט סחרוביץ': התנאים שהם קיבלו הם מעל ומעבר.

אלברט סחרוביץ': אני יכול להבטיח לך באחריות מלאה שאין אף נהג בשירות הציבורי שיקבל את התנאים שהנהגים האלה יקבלו.

אלברט סחרוביץ': באחריות מלאה אני חותם לך.

אלברט סחרוביץ': לגביכם זה בא לתת לכם מענה.

אלברט סחרוביץ': כי ברגע שהנהג אכן יועסק על ידיכם אתם תשלטו על האירוע.

אלברט סחרוביץ': שום גורם לא יתערב לכם.

אלברט סחרוביץ': האחריות היא שלכם.

שרי אברמוב: אבל איזה אירוע?

אלברט סחרוביץ': אני אומר לחברת הכנסת, לא לכן.

אלברט סחרוביץ': אנחנו לא בשימוע.

רוקסנה שרמן למדן: אבל אתה כל הזמן - - - אתה אומר דברים לא נכונים.

אלברט סחרוביץ': קארין, קיבלת תשובה למה ששאלת?

מכלוף מיקי זוהר: רגע, שנייה.

קארין אלהרר: אני רוצה לענות לו.

מכלוף מיקי זוהר: יש עוד הרבה דברים שאנשים רוצים לומר.

מכלוף מיקי זוהר: הוא ענה לך - -

קארין אלהרר: מיקי, סליחה, עם כל הכבוד - -

מכלוף מיקי זוהר: - - אני מקווה שהתשובה סיפקה.

קארין אלהרר: אני אומרת לך שלא.

מכלוף מיקי זוהר: תדברי איתו אחרי הדיון.

קארין אלהרר: לא, אני רוצה עכשיו.

קארין אלהרר: סליחה, עם כל הכבוד - -

מכלוף מיקי זוהר: אי אפשר.

מכלוף מיקי זוהר: אנחנו רוצים לסיים את הדיון הזה.

קארין אלהרר: חבר הכנסת מיקי מכלוף זוהר, זה נושא הדיון.

דוד ביטן: מיקי, תן לה לדבר.

מכלוף מיקי זוהר: מה בעינייך נושא הדיון?

קארין אלהרר: המנכ"ל אמר בצורה מאוד ברורה שהאחריות היא עליי.

קארין אלהרר: אף אחד לא יכול לנהוג על האוטו הזה מלבד הנהג שלי.

קארין אלהרר: זה אוטו עם מעלון, הוא מורכב.

קארין אלהרר: יש ימים שבהם הנהיגה היא שעות מרובות.

קארין אלהרר: עכשיו אני שואלת אותך – ויכול להיות שזה יקרה, ודרך אגב זה קרה לכם; הנהג הלך לבית הדין לעבודה ותבע.

קארין אלהרר: אתה יכול להתחייב שכל זמן שאני אצטרך נהג אתה תעמיד לרשותי אחד כזה?

אלברט סחרוביץ': כן.

אלברט סחרוביץ': זאת האחריות שלי.

שרי אברמוב: סליחה, ההמלצות - - - להסיר את סמכות המנכ"ל לקבוע.

קריאות: - - -

מכלוף מיקי זוהר: אוקיי.

מכלוף מיקי זוהר: קיבלת תשובה?

קריאות: - - -

מכלוף מיקי זוהר: אני רוצה להמשיך.

קארין אלהרר: למה החרגתם את הנהג של יושב-ראש האופוזיציה?

אלברט סחרוביץ': יושב-ראש הכנסת וראש האופוזיציה הם סמלי שלטון.

אלברט סחרוביץ': לא אני קבעתי את זה.

אלברט סחרוביץ': זה החוק במדינת ישראל - -

שרי אברמוב: למה זה קשור לנושא הזה?

אלברט סחרוביץ': אני לא עונה לך.

אלברט סחרוביץ': אני עונה לחברת הכנסת.

אלברט סחרוביץ': את לא ברשות דיבור.

אלברט סחרוביץ': הם סמלי שלטון בדומה לשרים.

אלברט סחרוביץ': זה מקום עבודתם.

אלברט סחרוביץ': זה לא חברי כנסת שיש להם לו"ז מעבר לזה.

אלברט סחרוביץ': הם נמצאים פה.

אלברט סחרוביץ': כל הצוות שלהם הם עובדי מדינה.

יואל חסון: משרות אמון.

אלברט סחרוביץ': בוודאי.

אלברט סחרוביץ': אבל של המשרד.

דוד ביטן: פה חבר הכנסת חותם ישירות על חוזה.

אלברט סחרוביץ': לא.

אלברט סחרוביץ': מי שחותם אצל יושב-ראש הכנסת בדומה לשרים - -

רוקסנה שרמן למדן: כל הנהגים - - -

מכלוף מיקי זוהר: אני מבקש.

מכלוף מיקי זוהר: לא להפריע.

אלברט סחרוביץ': הן הראו כבר שהן לא בקיאות.

דוד ביטן: - - -

אלברט סחרוביץ': ללשכת יושב-ראש הכנסת כמו ללשכת ראש האופוזיציה וללשכות שרים יש פונקציה שנקראת "ראש מטה".

אלברט סחרוביץ': זאת בדיוק הפונקציה שאחראית מול המנגנון לחתום ולהיות אחראי על הנהגים.

אלברט סחרוביץ': בתור ראש מטה זה מה שהייתי עושה.

אלברט סחרוביץ': הנהגים היו תחת אחריותי.

רוקסנה שרמן למדן: אנחנו - - - עם ראש המטה?

אלברט סחרוביץ': כן.

מכלוף מיקי זוהר: עכשיו אתן תוכלו לדבר.

מכלוף מיקי זוהר: זה השלב שאתן מדברות.

מכלוף מיקי זוהר: אנחנו חוזרים לנקודה שבה עצרנו שבה שאלנו האם במשרת עובד מדינה יש יתרון לתפקידים עתידיים אחרים, והובהר לנו שלא.

שרי אברמוב: - - -

מכלוף מיקי זוהר: התשובה היא לא, אלא אם כן זה תפקיד נהג.

מכלוף מיקי זוהר: אני מדבר עכשיו על עובדות, לא על תיאוריות או על הערכות משפטיות.

רוקסנה שרמן למדן: המסקנה שלך גורפת - -

מכלוף מיקי זוהר: אני מדבר על עובדות.

רוקסנה שרמן למדן: - - והיא לא נכונה.

מכלוף מיקי זוהר: העובדות קובעות שלתפקידים אחרים - -

רוקסנה שרמן למדן: - - -

מכלוף מיקי זוהר: זאת עובדה, מה לעשות.

מכלוף מיקי זוהר: את יכולה להגיד שהשעה עכשיו היא לא 11:41 אבל היא 11:41.

מכלוף מיקי זוהר: עכשיו נעבור לשאלה הבאה שאנחנו רוצים לשאול - -

שרי אברמוב: אנחנו רוצות לעבור צעד אחורה כדי להבהיר משהו.

שרי אברמוב: פה לא מדובר בהטבת שכר, בכל הכבוד.

שרי אברמוב: כולם פה ערים לזה, וגם הוועדה בהרכביה הקודמים עמדה על זה.

שרי אברמוב: מדובר על חובה של הכנסת ליצור התאמות לחברי כנסת מוגבלים וחובה של הכנסת לספק אבטחה לחברי כנסת מאוימים.

מכלוף מיקי זוהר: נכון.

מכלוף מיקי זוהר: אנחנו עושים את זה.

שרי אברמוב: החובות האלה לא שאובות מהחלטת שכר חברי הכנסת כי לא מדובר בהטבת שכר, אלא הן שאובות מחוקים אחרים לגבי אבטחה מחוק חסינות חברי הכנסת, לגבי מוגבלים מחוק שוויון הזדמנויות - -

קריאה: - - -

שרי אברמוב: סליחה, אתה לא תתווכח אתי.

מכלוף מיקי זוהר: שנייה, תכף תגיע הטענה.

פנינה תמנו: לא אומרים "מוגבלים", אומרים "אנשים עם מוגבלות".

מכלוף מיקי זוהר: שנייה רגע.

מכלוף מיקי זוהר: אצל עורכי דין זה עובד ככה:

מכלוף מיקי זוהר: קודם כול בונים טיעון ואחר כך הוא מגיע.

רויטל סויד: בלי זלזול.

מכלוף מיקי זוהר: חלילה.

מכלוף מיקי זוהר: אני מזלזל במישהו?

מכלוף מיקי זוהר: למה ישר את מחממת, רויטל?

רויטל סויד: לא, בלי זלזול.

מכלוף מיקי זוהר: תפסיקי לחמם.

מכלוף מיקי זוהר: מי מזלזל?

מכלוף מיקי זוהר: אני לא דיברתי על בית המשפט העליון.

רויטל סויד: אוי, די, נו.

יואל חסון: אתם לא מדברים, אתם עושים.

יואל חסון: זאת הבעיה.

שרי אברמוב: - - - ולספק התאמות וליצור התאמות.

שרי אברמוב: זה בכלל לא שונה ממצב שבו הכנסת יוצרת - - - ברכב של נכה קשה וזה לא עניין של אישור ועדת הכנסת.

שרי אברמוב: למה הדבר הזה בא לאישור ועדת הכנסת?

שרי אברמוב: אין לוועדת הכנסת שום סמכות לדון בדבר הזה.

שרי אברמוב: מדובר בשיקול דעת - -

מכלוף מיקי זוהר: אז את אומרת שהוראות החוק לא מאפשרות לי לעשות את הדיון הזה?

רוקסנה שרמן למדן: נכון.

מכלוף מיקי זוהר: אז לכי לבג"ץ.

מכלוף מיקי זוהר: אז מה את עושה פה עכשיו?

שרי אברמוב: אני גם אלך לבג"ץ.

מכלוף מיקי זוהר: בהצלחה.

מכלוף מיקי זוהר: נסיעה טובה.

מכלוף מיקי זוהר: את יודעת מה, נפעיל את פסקת ההתגברות על העניין הזה.

מכלוף מיקי זוהר: לא, באמת, ברצינות, אתן עדיין לא קולטות שאתן טוענות טענות סרק פה כבר במשך 20 דקות?

שרי אברמוב: - - -

מכלוף מיקי זוהר: לא, באמת, טענות סרק אבל.

שרי אברמוב: אני רוצה לומר משהו - -

מכלוף מיקי זוהר: זה לא ייאמן.

מכלוף מיקי זוהר: אני גם עושה לכן כבוד, גם נותן לכן לדבר, ואחר כך אתן אומרות שאתן הולכות לבג"ץ כי אין לי סמכות לדון על זה.

מכלוף מיקי זוהר: מה אתם יושבות פה?

מכלוף מיקי זוהר: לא רוצה להמשיך לשמוע אתכן.

מכלוף מיקי זוהר: אין לי סמכות – אני לא רוצה לשמוע אתכן.

מכלוף מיקי זוהר: הלאה, נמשיך.

מכלוף מיקי זוהר: מישהו רוצה לומר משהו לפני שאני עובר להצבעה?

פנינה תמנו: אני רוצה לומר, בבקשה - -

מכלוף מיקי זוהר: אין לי סמכות אז למה הגעתן?

פנינה תמנו: אדוני היושב-ראש, אני רוצה להבין משהו.

מכלוף מיקי זוהר: איזה חוסר כבוד זה.

מכלוף מיקי זוהר: למה הגעתן?

מכלוף מיקי זוהר: אם אין לי סמכות למה באתן?

שרי אברמוב: - - -

מכלוף מיקי זוהר: אם אין לי סמכות למה באתן?

מכלוף מיקי זוהר: תענו לי.

רוקסנה שרמן למדן: - - -

שרי אברמוב: - - -

מכלוף מיקי זוהר: אז אל תבואו אם אין לי סמכות.

מכלוף מיקי זוהר: מה, אתן עושות לי טובה?

מכלוף מיקי זוהר: בושה.

שרי אברמוב: סליחה, מה שמנכ"ל הכנסת עושה פה, הוא מנסה - - - את החובות שלו.

מכלוף מיקי זוהר: אני לא יכול לשמוע את זה.

מכלוף מיקי זוהר: אין לי סמכות.

מכלוף מיקי זוהר: הן באו לדבר פה, ואין לי סמכות.

פנינה תמנו: אני רוצה לומר - -

יואל חסון: אדוני היושב-ראש - -

פנינה תמנו: בבקשה, חברי, אבל תשים לב רגע לפני שאתה מדלג.

מכלוף מיקי זוהר: לא, חלילה, פשוט הוא כבר שעה מנסה לדבר ולא נתתי לו.

מכלוף מיקי זוהר: הוא גם רשום.

פנינה תמנו: אה, אוקיי.

יואל חסון: קודם כול כשמישהו בוועדה פונה אליך ואומר לך שאין לך זכות הוא לא מתייחס אליך אישית.

מכלוף מיקי זוהר: מה זה קשור?

מכלוף מיקי זוהר: אני נפגע בשם ועדת הכנסת.

יואל חסון: שנייה, תקשיב לי עד הסוף.

מכלוף מיקי זוהר: לא בשמי.

מכלוף מיקי זוהר: בשמך כחבר ועדת הכנסת ובשם בית המשפט העליון, רויטל.

דוד ביטן: הלכתן לבית דין לעבודה, נכון?

מכלוף מיקי זוהר: אין לי סמכות אז למה הן באו?

רוקסנה שרמן למדן: על עניין נקודתי.

דוד ביטן: מה זה נקודתי?

שרי אברמוב: אנחנו הלכנו לבית הדין על מהלך של מנכ"ל הכנסת שאנחנו טענו שהוא פגיעה בזכות השימוע, ובית המשפט קיבל את הטענה.

אלברט סחרוביץ': בית הדין לא קיבל את הטענה.

אלברט סחרוביץ': אל תשקרו לחברי הכנסת.

אלברט סחרוביץ': אל תשקרו להם.

אלברט סחרוביץ': הוא לא קיבל את הטענה.

רוקסנה שרמן למדן: הכנסת - - - בהליך הזה - - -

אלברט סחרוביץ': טוב, תמשיכו, מאה אחוז.

רוקסנה שרמן למדן: - - - לא קיבל את הטענה?

אלברט סחרוביץ': לא קיבל את הטענה.

מכלוף מיקי זוהר: חבר הכנסת יואל חסון, מרכז האופוזיציה.

אלברט סחרוביץ': אני אעביר לחברי הכנסת את החלטת בית המשפט.

אלברט סחרוביץ': הוא לא קיבל - - -עצם זה שיושבים פה זה בגלל שצו המניעה שלכם נדחה.

אלברט סחרוביץ': אז אל תסלפו עובדות.

רוקסנה שרמן למדן: - - -

אלברט סחרוביץ': מספיק - - - מספיק.

שרי אברמוב: אתה מתנהג פה כאילו זה משהו אישי, אבל מי שנפגע פה זה הנהגים.

רוקסנה שרמן למדן: זה לא אישי.

רוקסנה שרמן למדן: זה לא נגדך אישית.

אלברט סחרוביץ': הנהגים לא נפגעים פה.

אלברט סחרוביץ': עובדה שהנהגים יוצאים לכם מהתביעה.

אלברט סחרוביץ': עשיתן קריירה לתבוע את הכנסת.

מכלוף מיקי זוהר: חבר הכנסת יואל חסון, בבקשה.

יואל חסון: אני אומר שוב - כשמישהו בא וטוען טענה שאין לך או אין לנו סמכות זאת טענה שקשה לשמוע אותה כי אחר כך אתה בא ושואל, אז למה אתם טוענים אם אין סמכות.

יואל חסון: אבל מצד שני זאת טענה לגיטימית, והם יכולים לטעון אותה.

מכלוף מיקי זוהר: לא אמרתי שהיא טענה לא לגיטימית.

יואל חסון: זאת טענה לגיטימית.

יואל חסון: הם יכולים להגיד את הטענה הזאת, וזה בסדר גמור.

דוד ביטן: איזו טענה?

יואל חסון: קראתי בעיון ועקבתי אחרי החלטת הוועדה.

יואל חסון: לדעתי, התהליך שאנחנו עושים כאן אפרופו התהליך הקודם הוא תהליך נכון.

יואל חסון: לדעתי, הוועדה הציבורית קיבלה החלטה נכונה, ולדעתי, המנכ"ל נהג פה בצורה נכונה.

יואל חסון: זה ניתן לבחינה, ואם זה יהיה אחרת זה יגיע גם לפתח בית המשפט ואולי זה יבוא גם לפתחנו אנחנו.

יואל חסון: אני התרשמתי שאין פגיעה בתנאים של הנהגים בהסדר החדש - -

מכלוף מיקי זוהר: זה ברור לכולם.

יואל חסון: - - לכן אני חושב שצריך לתמוך בזה, והוועדה צריכה לעקוב אחרי הנושא הזה - -

מכלוף מיקי זוהר: ברגע שגם האופוזיציה בעניין אז באמת יש פה קונצנזוס.

יואל חסון: אני לא סיימתי.

יואל חסון: זה גם לא עניין של קואליציה-אופוזיציה.

יואל חסון: זה עניין של שכל ישר.

מכלוף מיקי זוהר: אז תסיים.

דוד ביטן: רשמת אותי?

מכלוף מיקי זוהר: לא.

מכלוף מיקי זוהר: אתה בקריאה פעם שנייה.

מכלוף מיקי זוהר: אני אוציא אותך.

יואל חסון: אני אומר שנעקוב אחרי ביצוע ההחלטה, אבל אני חושב שהתהליך שבוצע על-ידי המנכ"ל יחד עם הוועדה הציבורית הוא נכון, וצריך לאשר אותו.

איילת נחמיאס ורבין: אפשר ללמוד ממנו על התהליך בנושא העוזרים הפרלמנטריים.

יואל חסון: אמרתי את זה אפרופו התהליך הקודם.

יואל חסון: אבל אני רוצה לומר משהו ברמה העקרונית שאולי צריך לפתוח לדיון.

יואל חסון: אני בכלל חושב שההמצאה שהכנסת המציאה שנקראת "עוזר פרלמנטרי" שעובד אצל חבר הכנסת ומקבל משכורת מהכנסת זאת עבודה באמון.

יואל חסון: הנוהג צריך להיות כמו בממשלת ישראל – משרות אמון.

יואל חסון: הכנסת צריכה להגדיר משרות אמון של חברי הכנסת.

יואל חסון: אלה משרות האמון לא בתור עוזר פרלמנטרית ולא שום דבר.

יואל חסון: צריך להגיד פה את האמת – זאת עבודה בעיניים שהעוזר הפרלמנטרי הוא כאילו באחריותי.

יואל חסון: אני לא קובע את שכרו, אני לא קובע את תנאיו.

יואל חסון: אני קובע דבר אחד – שיבוא לעבודה - -

ארבל אסטרחן: ומיהו - -

יואל חסון: ומיהו.

יואל חסון: זה הכול.

ארבל אסטרחן: - - ומה הוא עושה, מתי ואיפה.

יואל חסון: אבל משרת אמון זה אותו דבר.

יואל חסון: מי שהיה במשרות אמון בממשלה - - -

דוד ביטן: - - -

מכלוף מיקי זוהר: תודה, חבר הכנסת יואל חסון.

מכלוף מיקי זוהר: חברת הכנסת פנינה תמנו ואחריה חבר הכנסת דוד ביטן.

יואל חסון: אדוני היושב-ראש, אני מבקש לייחד לנושא הזה דיון בנושא הכללי של עוזרים פרלמנטריים.

פנינה תמנו: אני מסכימה עם יואל.

פנינה תמנו: צריך לייחד לזה דיון.

פנינה תמנו: מה שמפריע לי עם כל הרשעים מסביב, שלא שמענו מספיק את הנהגים ואיפה הם נפגעים.

פנינה תמנו: בסוף, אדוני המנכ"ל, יכול להיות שאתה צודק, אבל אם יש התנגדות נחרצת של עובדים – אנחנו לא נמצאים במקום שלהם – צריך לשמוע אותם ולא לעשות מהלכים פטרנליסטיים שמתעלמים מהם.

פנינה תמנו: דווקא כמי שאומר שהוא פנה לחברי הכנסת - -

אלברט סחרוביץ': ישבנו עם הנהגים.

פנינה תמנו: כנראה, ישבת ואמרת שפנית לחברי הכנסת.

פנינה תמנו: לטעמי, אפשר לשבת עם הנהגים ועם חברי הכנסת ולהביא משהו מוסכם.

אלברט סחרוביץ': חברת הכנסת, ניסינו בכל דרך אפשרית.

יואל חסון: על כמה עובדים מדובר?

אלברט סחרוביץ': קודם כול צריך להגיד את העובדות – רוב הנהגים מסכימים.

אלברט סחרוביץ': המיעוט לא מסכים.

פנינה תמנו: רוב הנהגים מסכימים?

אלברט סחרוביץ': רוב הנהגים מסכימים.

אלברט סחרוביץ': זה לא אמרו לכם, בוודאי.

יואל חסון: על כמה עובדים מדובר?

רוקסנה שרמן למדן: אף אחד לא מסכים.

רוקסנה שרמן למדן: פשוט לא כולם לקחו ייעוץ משפטי.

אלברט סחרוביץ': כולם מסכימים.

אלברט סחרוביץ': אל תשקרו.

אלברט סחרוביץ': אני דיברתי אישית עם הנהגים.

אלברט סחרוביץ': אל תשקרו גם פה.

רוקסנה שרמן למדן: אני חושבת שזה לא מכבד את התפקיד שלך לדבר ככה.

אלברט סחרוביץ': גם לא מכבד אתכן לשקר לחברי הכנסת.

רוקסנה שרמן למדן: אנחנו לא משקרות.

אלברט סחרוביץ': רק מסלפות את העובדות.

מכלוף מיקי זוהר: חבר הכנסת ביטן.

דוד ביטן: יש פה בלבול מסוים.

דוד ביטן: הוועדה הציבורית, ועדת הכנסת וכולם – אין שום בעיה משפטית שתקבל החלטה לגבי נהגים.

דוד ביטן: כל הטענה שלהם – אם מצמצמים אותה – היא האם זה חל על אנשים שכבר עובדים בשטח.

דוד ביטן: זאת אומרת אם היום העובד של קארין אלהרר הוא כבר עובד כנסת, האם השינוי הזה חל רטרואקטיבית גם עליו.

דוד ביטן: זאת הטענה.

דוד ביטן: לכן אין בעיה של סמכות.

דוד ביטן: אם ברגע שחבר כנסת מפסיק להיות חבר כנסת או מפסיק האיום או המוגבלות שלו, באותו רגע הנהג מפוטר ומפסיק להיות עובד כנסת – זה המבחן.

דוד ביטן: אם זה המצב אז ודאי שזה יכול לחול גם על הקיימים.

דוד ביטן: שנית, קיבלנו חוות דעת שאין פגיעה, ולהפך – מצבו משתפר.

דוד ביטן: לכן במצב הזה לגבי השאלה האם זה חל על עובדים קיימים שאותם אתם מייצגים ולא מייצגים עובד שבא בעוד שנה ויהיה נהג של חבר כנסת כלשהו – יש סמכות להחיל את זה עליהם במיוחד שזה המצב.

דוד ביטן: גם מבחינת הנוהל שחל בכנסת שהוא מפוטר ברגע שחבר הכנסת מפסיק להיות חבר כנסת וגם מכיוון שהם לא נפגעים.

דוד ביטן: לכן אני אתמוך בבקשה הזאת.

מכלוף מיקי זוהר: למרות שאין לנו סמכות ולמרות שאנחנו מבזבזים לכולם פה את הזמן אני רוצה לאפשר לעורכות הדין לומר במספר דקות לסיכום הדיון בטרם נעבור להצבעה כדי לשכנע את חברי הוועדה להצביע אולי שונה מהכיוון שניכר שהאווירה הולכת אליו.

מכלוף מיקי זוהר: בבקשה.

רוקסנה שרמן למדן: אני רוצה להתחבר למה שחבר הכנסת חסון אמר:

רוקסנה שרמן למדן: העסקה של חברי הכנסת באופן ישיר, ההפיכה של חברי הכנסת למעסיקים עצמאיים היא משהו פיקטיבי ולגמרי מלאכותי שלא עוגן בחוק, והתוקף המשפטי שלו מוטל בספק.

רוקסנה שרמן למדן: המנכ"ל מצא פה פטנט ובצורה כנה הוא הסביר לכם שהוא רוצה להתנער מהאחריות שלו כמעסיק ציבורי; לא להיות אחראי לתשלום כל הזכויות ולעקוב אחרי כל שעות העבודה של העובדים.

רוקסנה שרמן למדן: הוא רוצה שחברי הכנסת באופן אישי יהיו אחראים לזה, ובעצם הקופה הציבורית תממן את התביעות גם במקרה הזה וגם במקרה הזה, אבל כמנכ"ל הוא יהיה בצל.

רוקסנה שרמן למדן: אף אחד לא יאשים אותו שהוא לא פיקח.

רוקסנה שרמן למדן: כך הוא כובל את שיקול הדעת של חברי הכנסת בנוגע להעסקת האמצעים.

רוקסנה שרמן למדן: זאת אומרת אין לחברי הכנסת המאובטחים והמוגבלים שיקול דעת כמה עובדים הם צריכים.

רוקסנה שרמן למדן: אם העובד עבד שעות ארוכות והוא לא יכול לעבוד יום למחרת – זאת המשרה שיש לו.

רוקסנה שרמן למדן: הוא חייב להעסיק אותו גם למחרת.

רוקסנה שרמן למדן: זה דבר שבמסגרת הסמכות המנהלית של המנכ"ל הוא יכול לשקול - - -

דוד ביטן: לא, לא.

דוד ביטן: היה מקרה בכנסת של חבר הכנסת עמיר פרץ שמגיע לו נהג כי הוא נכה צה"ל, והנהג שלו עובד שעות מרובות, והוא נתן לו משרה וחצי.

דוד ביטן: נכון?

דוד ביטן: זוכר את זה?

דוד ביטן: כלומר נותנים פתרונות גם בעניין הזה.

דוד ביטן: אין שום בעיה.

רוקסנה שרמן למדן: כן, אבל פה אתם - - - פה זה נסגר לחלוטין.

רוקסנה שרמן למדן: אין יותר גמישות בעניין הזה.

אלברט סחרוביץ': גם מה שהיא אומרת עכשיו לא נכון.

דוד ביטן: זה לא נכון מה שאת אומרת.

שרי אברמוב: יש פה - - -

אלברט סחרוביץ': אני לא מתכוון - - מיקי, בוא תסגור.

אלברט סחרוביץ': - - - לסלף דברים.

מכלוף מיקי זוהר: לא, אי אפשר ככה.

מכלוף מיקי זוהר: חבר'ה, אני מבקש מכם לא להפריע להן בזמן שהן מסבירות.

דוד ביטן: אנחנו נותנים מענה גם לבעיות האלה.

רוקסנה שרמן למדן: אין מענה.

מכלוף מיקי זוהר: תן להן, בבקשה, לדבר.

מכלוף מיקי זוהר: הן יאמרו את דבריהן, ואתם חברי הכנסת תכריעו.

מכלוף מיקי זוהר: משם הסיפור יעבור לבית המשפט, ויהיה טוב.

דוד ביטן: הרי תמיד אפשר לחזור לוועדה ולהגיד שיש בעיה ספציפית.

רוקסנה שרמן למדן: הטענה הראשית היא שעם כל הכבוד לוועדה שמוסמכת לדון בתנאי שכר ובתשלומים לחברי כנסת נושא של התערבות ביחסי עבודה וגם תנאים נלווים – המושג "תנאים נלווים" לא קיים בחוק אבל לא משנה – ההתערבות כרגע של הוועדה הציבורית ביחסי עבודה קיימים בין הכנסת לבין עובדים והסדרת השכר שלהם באופן הזה היא לא בסמכות הוועדה.

רוקסנה שרמן למדן: זאת הטענה המשפטית.

רוקסנה שרמן למדן: הדבר הזה עלה גם כאשר החליטו על עובד שמסייע לחבר כנסת מוגבל.

רוקסנה שרמן למדן: גם אז חברי כנסת העלו את הטענה שאין סמכות לוועדה, והטענה הזאת לא נדונה, ובעצם חברי הכנסת אישרו בלי שהטענה הזאת נדונה.

רוקסנה שרמן למדן: אין גם חוות דעת משפטית שמסבירה למה יש סמכות לוועדה בנושא הזה.

רוקסנה שרמן למדן: כל הנהגים בשירות המדינה, לרבות בכנסת, הועסקו כבר שנים ומועסקים.

רוקסנה שרמן למדן: אין פטנט כזה של נהג שצמוד לבעל תפקיד שמועסק על-ידי בעל תפקיד.

רוקסנה שרמן למדן: רק בכנסת בגלל ההיסטוריה של היועצים הפרלמנטריים שאותם מעסיקים חברי הכנסת באופן אישי, המנכ"ל אמר, עכשיו אני רוצה להתנער מהאחריות שלי כמעסיק – או, יש לי פטנט.

דוד ביטן: הוא לא אמר שהוא רוצה להתנער.

רוקסנה שרמן למדן: - - הפטנט הוא שחבר הכנסת יעסיק באופן אישי.

דוד ביטן: הוא לא אמר שהוא רוצה להתנער.

רוקסנה שרמן למדן: הוא אמר את זה גם פה, הוא אמר את זה גם לנו.

דוד ביטן: הוא אמר, אם הם עובדים שלי, הכללים הם אחרים.

רוקסנה שרמן למדן: אני רוצה לציין עוד משהו: הנהג הוא עובד מקצועי.

רוקסנה שרמן למדן: לחבר הכנסת, בכל הכבוד, אין מיומנות להעסיק עובדים מקצועיים, אין מיומנות לחפש מה הכללים שצריכים לחול, כמה עובדים - - -

איילת נחמיאס ורבין: מה זאת אומרת?

איילת נחמיאס ורבין: היועצים הפרלמנטריים הם לא עובדים מקצועיים?

רוקסנה שרמן למדן: אנחנו חושבות שגם היועצים הפרלמנטריים לא צריכים להיות עובדים של חברי הכנסת.

אלברט סחרוביץ': היועצים הפרלמנטריים והנהגים.

אלברט סחרוביץ': מאה אחוז.

מכלוף מיקי זוהר: יש עוד משהו שאתן רוצות להוסיף?

שרי אברמוב: דבר נוסף – ברגע שמעבירים אותם למתכונת שהיא לא מתכונת של עובדי מדינה ימי החופשה נפגעים, האפשרות לצבור ימי מחלה נפגעת; כל הנושא של תוספת פרלמנטרית שיש למישהו שהוא עובד כנסת כבר לא ניתנת.

שרי אברמוב: הם מתיימרים לפצות על זה ולגשר בתוספת מעבר.

אלברט סחרוביץ': תמשיכו לשקר.

מכלוף מיקי זוהר: די, נו.

איילת נחמיאס ורבין: אלברט.

אלברט סחרוביץ': זה שקרים.

אלברט סחרוביץ': הן יודעות את זה.

רוקסנה שרמן למדן: חברי הכנסת יודעים שמה שאתה אומר זה אמת?

אלברט סחרוביץ': כן, יודעים.

אלברט סחרוביץ': מה לעשות, חברי הכנסת סומכים עליי.

יואל חסון: אנחנו סומכים על המנכ"ל שלנו.

רויטל סויד: אנחנו סומכים על המנכ"ל שלנו בעיניים עצומות.

אלברט סחרוביץ': זה ההבדל.

אלברט סחרוביץ': בואו, יש נשיאות.

מכלוף מיקי זוהר: האמת שאנחנו סומכים עליו.

פנינה תמנו: לא לרדת לרמות אישיות.

פנינה תמנו: זה לא נכון להגיד "אמון" או "לא אמון".

קריאות: - - -

איילת נחמיאס ורבין: זה לא עניין של - - - אנחנו מכירים אותו.

מכלוף מיקי זוהר: אני רוצה לעבור להצבעה.

מכלוף מיקי זוהר: בטרם ההצבעה אני אומר כך: בחנו את הנושא, ולעניות דעתנו, ויש כאן גם כמה משפטנים בשולחן וייעוץ משפטי נפלא בכנסת, העובדים לא נפגעים מהחלטת המנכ"ל, והוועדה הציבורית שגם היא מורכבת ממשפטנים מאוד בכירים חושבת שהעובדים לא נפגעים כתוצאה מהחלטת המנכ"ל - -

דוד ביטן: זה לא רק לא נפגעים - - -

מכלוף מיקי זוהר: - - לכן אני מבקש מחברי הוועדה לאשר את המלצת הוועדה הציבורית שתחילתה הוא מיד עם פרסומה.

מכלוף מיקי זוהר: מי בעד?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד המלצת הוועדה הציבורית – רוב

מכלוף מיקי זוהר: נמנעים – 1

דוד ביטן: אנחנו מקבלים את כל הנימוקים של הוועדה, לא רק העובדה שנפגעים או לא נפגעים.

מכלוף מיקי זוהר: בעד- רוב.

מכלוף מיקי זוהר: יש החלטה עם נמנע אחד.

מכלוף מיקי זוהר: ההחלטה התקבלה.

מכלוף מיקי זוהר: אני עובר לנושא הבא: הוספת ממלאי מקום קבועים בוועדת הכלכלה ובוועדה לענייני ביקורת המדינה.

מכלוף מיקי זוהר: מטעם סיעת ש"ס בוועדה לענייני ביקורת המדינה חבר הכנסת ינון אזולאי, בוועדת הכלכלה חבר הכנסת דן סיידה; מטעם המחנה הציוני בוועדה לביקורת המדינה מיקי רוזנטל.

יואל חסון: יש לי בקשה.

יואל חסון: אנחנו רוצים להוסיף ממלא מקום נוסף בביקורת ליש עתיד.

יואל חסון: אז אם יש הסכמה אולי אפשר להשאיר את זה.

מכלוף מיקי זוהר: חייבים שם.

יואל חסון: אולי נשיג שם עכשיו.

יואל חסון: חכו רגע.

מכלוף מיקי זוהר: אז אנחנו עוברים לבחירת ממלא מקום קבוע ליושב-ראש הכנסת בעת היעדרו מן הארץ.

מכלוף מיקי זוהר: אנחנו יודעים שיושב-ראש הכנסת יעזוב את הארץ לתקופה קצרה ב-15 במאי ויחזור ב-18 במאי.

מכלוף מיקי זוהר: על כן לפי חוק יסוד: הכנסת צריכים לקבוע ממלא מקום עד שיחזור ארצה.

מכלוף מיקי זוהר: יושב-ראש הכנסת המליץ על חבר הכנסת יצחק וקנין.

אחמד טיבי: שהיום זה יום ההולדת ה-60 שלו.

דוד ביטן: מה זאת המילה הזאת "ממלא מקום קבוע"?

דוד ביטן: "ממלא מקום".

דוד ביטן: "קבוע" זה לכל הזמן.

דוד ביטן: זה לא נכון מה שאתה אומר.

דוד ביטן: נכון, ארבל?

מכלוף מיקי זוהר: אני, כמובן, חושב שלכבוד יום הולדתו אין ראוי ממנו.

מכלוף מיקי זוהר: אנחנו מצביעים.

מכלוף מיקי זוהר: מי בעד?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד המינוי – פה אחד

מכלוף מיקי זוהר: נמנעים – אין

מכלוף מיקי זוהר: ההצעה התקבלה.

מכלוף מיקי זוהר: אני עובר להחלטה שדיברנו עליה קודם – מינוי ממלאי מקום בוועדות.

מכלוף מיקי זוהר: יש מיש עתיד?

יואל חסון: כן.

יואל חסון: לוועדת הכלכלה חיים ילין.

מכלוף מיקי זוהר: לוועדת כלכלה חיים ילין ממלא מקום בנוסף לשמות שהקראתי קודם.

מכלוף מיקי זוהר: מי בעד?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד ההצעה ממלאי מקום – פה אחד

מכלוף מיקי זוהר: נמנעים – אין

מכלוף מיקי זוהר: ההחלטה התקבלה.

פנינה תמנו: אתה מהיר מדי.

פנינה תמנו: לאט-לאט.

פנינה תמנו: רגע, שנבין על מה אנחנו מצביעים.

מכלוף מיקי זוהר: במקום עליזה לביא.

מכלוף מיקי זוהר: מי בעד רטרואקטיבית ההחלטה?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד ההחלטה – פה אחד

מכלוף מיקי זוהר: נמנעים – אין

מכלוף מיקי זוהר: ההחלטה התקבלה.

מכלוף מיקי זוהר: הישיבה נעולה.